Lagu Cik B Trending Nombor Satu Di YouTube

Tampil dengan muzik single pertamanya pada 1 Disember lalu, lagu berjudul Tolonglah nyanyian anak kepada jutawan kosmetik Datuk Seri Vida iaitu Cik B kini trending nombor satu saluran YouTube.

Setakat pada pukul 3.45 petang tadi, lagu nyanyian gadis berusia 15 tahun itu sudah meraih sebanyak 754,979 jumlah tontonan. Berita gembira itu turut dikongsikan oleh DSV menerusi Instagramnya pagi tadi.

Terharu dengan kejayaan single pertama anaknya itu, DSV mengucapkan terima kasih kepada mereka yang telah mendengar lagu tersebut dan buat mereka yang sentiasa memberikan sokongan kepada Cik B.

Untuk rekod, lagu Tolonglah merupakan lagu ciptaan komposer muda Yonnyboii, manakala liriknya pula ditulis Datuk Seri Vida dan Cik B.

Single berkenaan merupakan sebuah lagu tentang kehidupan sebenar Cik B yang harus melalui pelbagai cabaran semasa dibesarkan.


Wanita Ini Dikecam Hina Anak Fattah, Fazura Sumbing

Usia anak sulung mereka sudah mencecah dua bulan, bagaimanapun pasangan pelakon popular Nur Fazura dan Fattah Amin mengambil keputusan untuk tidak lagi mendedahkan wajah puteri mereka kepada umum.

Namun hangat diperkatakan menerusi ruangan komen Facebook sebuah portal hiburan, apabila seorang wanita melemparkan kata-kata hinaan terhadap anak pasangan itu.

Seperti sudah dijangka, kenyataan wanita itu mengundang kecaman netizen yang kurang senang dengan penghinaan tersebut. Kesal dengan tindakan wanita itu, netizen berkata jika tiada perkara baik diperkatakan lebih baik berdiam diri.

Malah, netizen turut mengatakan bagaimana perasaan anak-anak wanita tersebut jika mengetahui ibu mereka melemparkan komen sedemikian rupa terhadap orang lain.

Dalam pada itu, ada yang mengingatkan bahawa kenyataan wanita berkenaan merupakan satu penghinaan ataupun body shaming dan boleh dikenakan tindakan undang-undang.


Ain Edruce Tak Nak Tahu Jantina Anak

Sebelum ini sering dihujani dengan soalan cahaya mata daripada media dan juga sanak saudara, tahun 2020 merupakan tahun paling membahagiakan buat pelakon dan pengacara Ain Edruce apabila disahkan hamil anak sulung.

Usia kandungan kini sudah mencecah empat bulan, Ain berkata dia kini tidak boleh terlalu aktif dan menjaga kandungan sebaik mungkin. Ujarnya, suaminya juga turut mengingatkannya supaya berhati-hati.

“Bagaimanapun, alhamdulillah sekarang saya mengandung dan usia kehamilan juga sudah mencecah empat bulan. Kini, saya tidak boleh terlalu aktif bekerja dan kena menjaga kandungan sebaik mungkin.

“Suami juga selalu ingatkan saya supaya berhati-hati, tak boleh sibuk sangat dan menjaga pemakanan harian kerana bayi memerlukan nutrisi terbaik untuk perkembangannya.

“Saya juga banyak mendapat maklumat mengenai penjagaan kehamilan. Apapun sebagai bakal ibu, saya teruja nak menimang cahaya mata ini sendiri,” katanya.

Meskipun tahun ini ramai yang terjejas susulan pandemik COVID-19, namun Ain berkata ia rezeki terindahnya untuk tahun ini dan berterima kasih di atas segala doa oleh peminat.

Dalam pada itu, Ain berkata buat masa ini dia dan suami enggan mengetahui mengenai jantina bayi. Katanya, mereka terima dengan hati terbuka sama ada anak lelaki atau perempuan.


“5 Tahun Bela, Dia Tak Pernah Suruh Saya Sentuh”

Baru-baru ini perkongsian pelakon Datin Umie Aida menjadi perhatian ramai mengenai kisahnya menjaga seekor anjing jalanan yang diberi nama Blackie sejak lima tahun lalu.

Menerusi satu perkongsian di Instagram My Forever Doggo, Umie berkata dia bertemu Blackie ketika melihat sekumpulan anjing minum air longkang berdekatan dengan rumahnya. Timbul rasa kasihan, Umie meletakkan air dalam satu bekas khas untuk anjing-anjing berkenaan.

BACA: Umie Aida Ajar Anak Umur Setahun Tak Sentuh Hiasan Kaca, Conteng Dinding

“Timbul rasa kasihan, jadi saya meletakkan air di dalam bekas untuk beri mereka minum. Kemudian, pada suatu hari pihak berkuasa datang menangkap mereka namun salah seekor daripadanya terlepas.

“Blackie kemudian lari menyorok. Dia istimewa. Dia menghormati saya,tak pernah datang dekat seolah memahami saya. Malah, dia tak suruh pun saya sentuh dia. Tak kencing kawasan rumah saya,” katanya.

Di atas sifat keprihatinannya itu, Umie telah berjaya memupuk sifat kasihkan haiwan dalam kalangan anak-anaknya di rumah.

Umie turut menitipkan pesanan, tidak kira haiwan jenis apa pun mereka adalah ciptaan tuhan dan perbuatan menyiksa binatang seperti anjing dan kucing adalah sesuatu yang tidak berperikemanusiaan.

“Hargai ciptaan Tuhan kepada kita dan janganlah seksa haiwan. Kita respek dunia mereka, mereka akan respek kita,” katanya.


Tayang Foto Seksi, Janna Nick Dah Putus Dengan Kekasih?

Bukan mudah bergelar selebriti, segala tindak tanduk sentiasa diperhatikan lebih-lebih lagi mereka juga merupakan idola orang ramai yang sepatunya menunjukkan contoh baik, malah cara pemakaian juga pasti akan menjadi kritikan jika ianya serba tidak kena di mata netizen.

Sejak semalam hangat diperkatakan mengenai perkongsian terbaru Janna Nick di Instagram  apabila ramai yang kurang senang dengan cara pemakaiannya yang dilihat agak ketat sehingga mengundang komen negatif.

Foto itu memaparkan Janna berada di sebuah gimnasium. Rata-rata komen ditinggal ‘lelaki miang’ memperkatakan tentang tubuh badannya. Malah, ada netizen mendakwa adakah Janna sudah putus dengan kekasihnya menyebabkan pelakon itu memuat naik gambar sedemikian.

Dalam pada itu, ramai yang menegur Janna untuk menjaga penampilan dan tidak memakai pakaian terlalu ketat. Tidak kurang juga ada menasihatinya untuk memakai pakaian longgar agar tidak menimbulkan sebarang fitnah.

Sementara itu, ada juga yang bertanya tentang hubungan cintanya bersama dengan pelakon Dini Schatzmann kerana jika dilihat di Instagram Janna, gambar kekasihnya itu sudah tidak kelihatan lagi.

Sebelum ini pernah Janna dikritik apabila dia memuat naik fotonya memakai baju sukan ketika sedang berbasikal yang menimbulkan rasa kurang senang netizen.


Anda Kehilangan Pekerjaan Akibat COVID-19? Anda Layak Buat Pengeluaran Akaun 1 KWSP

Wah! Pengumuman Kumpulan Wang Simpanan Pekerja (KWSP) tentang kemudahan i-Sinar yang dibuka kepada semua ahli KWSP yang terjejas pendapatan akibat COVID-19 umpama memberi nafas baru kepada anda yang terjejas. Betul tak?

Yang dah lama tak mencarum 10 tahun, 15 tahun tapi masih ada akaun pun boleh keluarkan. Secara automatik pulak tu! Bagus ni…

Permohonan yang bermula pada 21 Disember ini secara dalam talian tau. Yang mana hilang kerja tu, cuma apply online, tak payah bagi dokumen…lulus terus!

Alhamdulillah…dapat juga bantu yang betul-betul terkesan dengan pandemik COVID-19 ni. Kemudahan i-Sinar juga dibuka kepada 8 juta ahli yang layak tau. Ramai tu!

Apa-apa pun sebelum anda lakukan apa-apa tindakan, baca dan fahamkan dulu kriteria kelayakan yang diberi KWSP untuk skim i-Sinar ni yer. Ia melibatkan 2 kategori.

Melibatkan anda yang bekerja di sektor formal, bekerja sendiri, bekerja di dalam sektor ekonomi gig, yang sudah lama tidak mencarum, yang hilang pekerjaan, suri rumah atau yang diberi notis cuti tanpa gaji.

Inilah yang kami cakap tu, yang dah lama tak mencarum, even 20 tahun pun boleh keluarkan tau. Amacam?

Kriteria bagi Kategori 1 ini juga untuk anda yang tiada caruman dengan KWSP sekurang-kurangnya selama 2 bulan berturut-turut semasa permohonan.

Ataupun anda yang masih bekerja tetapi gaji pokok mengalami pengurangan sebanyak 30 peratus dan ke atas selepas 1 Mac 2020.

Untuk kategori ini:
1. Tak perlu ada dokumen sokongan;
2. Kelulusan secara automatik berdasarkan data dalaman KWSP;
3. Anda hanya perlu memohon secara dalam talian melalui isinar.kwsp.gov.my mulai 21 Disember ini.

Pembayaran untuk anda yang layak akan bermula dari pertengahan Januari 2021.

Untuk Kategori 2 pula, ia adalah untuk anda yang masih bekerja tetapi mengalami pengurangan pendapatan keseluruhan sebanyak 30 peratus dan ke atas.

Ini termasuklah pengurangan gaji dan elaun, atau pemotongan tuntutan kerja lebih masa selepas 1 Mac 2020.

Pengurangan ini hanya boleh dikenal pasti melalui dokumen yang diberikan sahaja.

Untuk pengesahan, KWSP memerlukan dokumen sokongan daripada anda iaitu slip gaji sebelum dan selepas pengurangan pendapatan dan notis pemberhentian atau pemotongan elaun dan/atau tuntutan kerja lebih masa.

Kalau lah semua dokumen ini tak boleh diberi, apa-apa dokumen sokongan lain seperti penyata bank atau surat pengesahan majikan akan dipertimbangkan. Jadi jangan risau okay.

Anda boleh memohon secara dalam talian melalui isinar.kwsp.gov.my mulai 11 Januari 2021.

Dan paling penting, untuk memastikan permohonan anda dipertimbangkan dengan terperinci, status permohonan anda akan dimaklumkan kepada anda dalam masa dua hingga tiga minggu selepas permohonan dibuat.

Pembayaran pula akan dilaksanakan sebelum akhir bulan berikutnya, selepas kelulusan diberi.

Okay tentang jumlah kelayakan i-Sinar, ia tertakluk kepada baki simpanan Akaun 1 anda berdasarkan butiran terkini.

Contohnya kalau anda mempunyai baki RM100,000 dan ke bawah dalam Akaun 1, anda boleh boleh membuat pengeluaran sehingga jumlah maksimum RM10,000.

Pembayaran pula akan dibuat secara berperingkat dalam tempoh maksimum enam bulan dengan bayaran pertama sehingga jumlah maksimum RM5,000.

Bagi anda yang mempunyai baki lebih RM100,000 dalam Akaun 1, pengurus dana persaraan berkata, anda boleh membuat pengeluaran maksimum 10 peratus atau RM60,000 (yang mana lebih rendah) daripada Akaun 1.

Pembayaran akan dibuat secara berperingkat dalam tempoh maksimum enam bulan dengan bayaran pertama sehingga RM10,000.

Bagi memastikan proses permohonan anda lancar, anda digalakkan untuk mendaftar i-Akaun, mengemas kini nombor telefon bimbit untuk menerima Kod Pengesahan Transaksi (TAC) di kios atau kaunter KWSP. Tapi pastikan nombor akaun bank anda aktif!


“Saya Tak Pandai Politik, Lebih Minat Kerja Dakwah & Kebajikan”

Sejak penularan COVID-19 di Malaysia sejak awal tahun, pendakwah bebas terkenal Ustaz Ebit Lew tidak berhenti-henti menghulurkan bantuan kepada petugas barisan hadapan dan mereka yang memerlukan.

Melihatkan usaha murninya yang tidak mengenal erti penat lelah dan cepat bertindak, pengguna media sosial telah mewujudkan tanda pagar #EbitLewForPM.

BACA: Bob Lokman Menangis Diziarah Ustaz Ebit Lew Sebelum Jalani Pembedahan

Bagaimanapun, pendakwah berusia 35 tahun itu tidak berminat untuk menceburi bidang politik. Ujarnya lagi politik bukanlah bidang yang sesuai untuk dirinya.

“Politik memang bukan bidang saya. Saya memang bukan orangnya dan terus terang, saya tidak pandai dan mengerti soal politik.

“Sekarang, saya lebih berminat dengan kerja-kerja dakwah dan kebajikan. Insya-Allah, saya akan terus begini dan niat saya sampai bila-bila pun begini,” katanya.

Sentiasa berdoa diberikan rezeki supaya dapat memberi bantuan sehingga tiada siapa pun yang tercicir, Ustaz Ebit berkata adakalanya dia terlepas pandang sehingga menerima kecaman, namun dia tidak berkecil hati.

“Saya berdoa agar suatu hari nanti mudah-mudahan Allah berikan saya rezeki yang lebih supaya saya dapat bantu lebih ramai orang hingga tiada seorang yang tercicir.

“Sekarang, saya kecewakan ramai orang. Ada yang marah saya dalam media sosial tetapi saya tak kecil hati langsung.

“Saya sedar ramai terdesak dan sangat memerlukan ketika pandemik ini. Mereka kecewa dan tak tahu apa nak buat. Sama-sama kita bantu semampu boleh,” ujarnya


“Kalau Ikut Siapa Suara Sedap, Minggu Pertama Ani Dah Keluar”

Tampil menjelaskan mengenai kedudukan Noraniza Idris yang sering berada di tangga teratas konsert mingguan, juri tetap Gegar Vaganza 7 (GV7), Datuk Ramli MS berkata penyanyi itu kurang melakukan kesilapan.

Menurut Ramli MS, Noraniza Idris atau lebih mesra disapa sebagai Kak Ani berjaya mengelakkan markahnya dipotong. Ujarnya, jika ianya pertandingan suara sedap pasti dia akan terkeluar dahulu.

BACA: Suami Buat Solat Sunat Sebelum Benarkan Noraniza Idris Sertai GV7

“Ani dia buat sangat minimal kesilapan. Korang kena faham. 100 markah belum menyanyi dah bagi, kalau yang terkeluar dipotong markah sampai 70, tinggal 30 saja.

“Bila minimal kesilapan, secara automatik kedudukan dia akan di atas. Kalau ini pertandingan siapa suara sedap, minggu pertama dia dah keluar,” jawabnya.

Ramli MS tampil menjawab di Instagram miliknya apabila ramai melontarkan rasa tidak puas hati dengan pemarkahan juri membabitkan beberapa bintang GV kali ini.

Minggu lalu hangat diperkatakan apabila ada yang menganggap penyingkiran artis kesayangan masing-masing tidak sepatutnya berlaku.


Serasi Dengan Mentua, Mawar Rashid Anggap Macam Ibu Sendiri

Meskipun bergelar isteri di usia muda, namun pelakon Mawar Rashid ada cara tersendiri bergaul dengan ibu mentua. Bijak membawa diri sebagai menantu, Mawar berkata dia melayan mentuanya sama seperti layanan pada ibu.

BACA: Suami Berangan Nak Tambah Dua, Mawar Rashid Izinkan Asalkan Berkemampuan

“Hubungan dengan ibu mentua rapat kerana sudah ada ‘bonding’ dari awal. Seperti mana saya layan mummy, begitu juga layanan saya pada ibu (mentua). Awal-awal memang sedikit kekok, tapi ibu dan ahli keluarga lain banyak beri tunjuk ajar.

“Jadi timbul keserasian antara kami. Saya memang dilahirkan dalam keluarga besar, apabila berada di rumah mentua, ia mengigatkan saya seolah berada dalam keluarga sendiri,” katanya.

Ujarnya, selepas berkahwin dia dapat belajar cara dan budaya hidup orang lain. Malah, ibu mentuanya turut memberi tunjuk ajar untuk menjadi isteri dan ibu yang baik.

“Maklumkan sebelum ini saya lebih ke arah orang Thailand. Tapi keluarga mentua lebih tersusun, disiplin. Ibu ajar bagaimana mahu jadi isteri dan menantu yang baik memandangkan usia saya masih muda.

“Kalau di rumah ibu memang rajin memasak, jadi saya akan bantu mana yang patut. Cuma lepas mengandung saya alahan dan tak boleh masak. Tapi ibu sangat memahami dan prihatin,” katanya.

Dalam pada itu, Mawar turut meluahkan rasa syukur dikurniakan seorang suami yang baik dan penyayang. Melihatkan layanan suaminya pada ibunya membuatkan dia bersetuju menjadi isteri Raf.

“Sifat penyayang terhadap ibunya menunjukkan dia boleh menjadi suami yang baik kepada saya dan itu antara sebab kenapa saya setuju menjadi isteri kepada Raf,” katanya.


“Tak Perlukan Ayah, Saya Harap Mama Tak Bertemu Jodoh Lain”

Tidak melihat figura bapa sebagai individu yang diperlukan dalam kehidupannya kini, anak kepada usahawan terkenal Datuk Seri Vida iaitu Cik B berkata dia tidak rasa cemburu meskipun tidak mempunyai ayah.

Ujarnya, selama ini ibunya bersendirian yang berperanan sebagai bapa dan juga ketua keluarga sepanjang tempoh dia membesar. Katanya lagi, dia lebih selesa tiada bapa kerana boleh bermanja dengan ibunya.

“Saya tak rasa pun tak ada ayah ni membuatkan saya cemburu dengan orang lain. Saya rasa lebih bagus tak ada ayah, saya boleh tidur dengan mama, boleh manja-manja dengan mama.

“Saya lebih selesa kalau tak ada ayah, sebabnya mama adalah mak, ayah, kakak dan kawan saya. Semua mama!” katanya kepada Gempak.

Meskipun pernah mempunyai dua bapa tiri sebelum ini, namun Cik B tidak menganggap mampu memberikan kebahgiaan dalam keluarganya. Malah, Cik B berharap ibunya tidak akan bertemu jodoh lain.

“Bila ada bapa tiri, saya dah rasa saya tak perlukan ayah. Saya tak boleh tidur dengan mama. Mama kurang bagi perhatian kepada saya dan lebihkan ayah tiri saya. Bercuti pun mereka berdua.

“Dengan usia mama sekarang, saaya harap mama tidak bertemu jodoh lain. Teman hidup mama adalah saya. Tambah pula berdasarkan pengalaman sebelum ini, mama dah lalu macam-macam. Full stoplah!” katanya.

DSV sebelum ini pernah mendirikan rumah tangga dengan usahawan Fairuz Ahmad Zainuddin selama tiga tahun namun bercerai pada April 2017. Vida juga pernah dua kali berkahwin sebelum itu.


Fazura, Fattah Amin Belum Sedia Dedah Wajah Anak

Usia anak sulung sudah mencecah dua bulan, bagaimanapun pasangan pelakon popular Nur Fazura dan Fattah Amin mengambil keputusan untuk tidak lagi mendedahkan wajah puteri mereka kepada umum.

Menurut Fattah mereka akan mendedahkan wajah anaknya apabila sampai waktunya nanti. Kata Fattah lagi mereka sudah pun anjurkan acara cukur jambul namun diadakan secara kecil-kecilan di rumah sahaja.

“Kami memang merancang berkongsi wajah anak, tetapi tidak tahu bila… Insya-Allah tidak lama lagi. Merahsiakan wajah anak adalah keputusan saya, Fazura dan keluarga. Kami sengaja berbuat demikian.

“Keputusan ini bukan disebabkan ada pihak tertentu atau stesen televisyen (TV) yang mahu paparan eksklusif. Tiada lagi produksi atau mana-mana syarikat mahu memaparkan wajah anak saya secara eksklusif,” katanya.

Dalam pada itu, Fattah berkata anaknya Nur Fatima Aisya tidak akan memiliki akaun Instagram (IG), sebaliknya, semua foto dikongsi dalam IG mereka, Fattzuralovelife.


Karnival Usahawan Desa [email protected] Telah Tiba Lagi!

Usah risau, untuk [email protected] 2020, pihak Kementerian Pembangunan Luar Bandar (KPLB) menggunakan platform atas talian bagi menjayakan karnival ini.

Dari barangan makanan, produk spa, kosmetik, makanan tambahan ataupun produk-produk seperti fesyen, aksesori dan kraftangan, semuanya ada!

Sila lock tarikh 4 hingga 6 Disember ni awal-awal dekat reminder handphone anda!

Mesti ramai tak sabar tunggu live streaming sales untuk berbelanja kan. Jadi, anda semua boleh dapatkan produk-produk dari usahawan luar bandar dengan mudah melalui platform www.ekud.my

Paling best, tak kiralah anda pembeli baharu atau pembeli sedia ada, baucer diskaun tetap disediakan.

Jualan Mega [email protected] 2020 merupakan kemuncak kepada KUD tahun ini apabila menghimpunkan sehingga 500 orang usahawan luar bandar.

Bagi para usahawan, anda semua berpeluang untuk berhubung dengan trades buyer dari dalam dan luar negara secara terus, menerusi [email protected] 2020.

Program-program keusahawanan turut ada tau! Ada webinar dan talk show yang menampilkan usahawan-usahawan berjaya bagi berkongsi pengalaman mereka.

Untuk orang ramai pula, ini masanya anda semua mengikuti pelbagai aktiviti menarik yang disediakan secara langsung dan juga rakaman.

Ada demonstrasi memasak, urban farming, laman ternak dan jualan secara langsung dengan selebriti jemputan. Popular lagi tuu! Pelbagai aktiviti ini bermula dari pukul 10 pagi sampailah 10 malam.

Paling seronok, pengunjung yang buat pembelian online berpeluang sertai cabutan bertuah! Dah laa berbelanja produk berkualiti, ada pulak hadiah menarik dari pihak penganjur!

Tapi ingat ye, semua tu untuk yang memenuhi syarat je tau.

Yelaa, penganjuran Karnival Usahawan Desa ni bukan je jadi medan usahawan promosikan produk yang dihasilkan mereka, tetapi turut beri kesedaran kepada orang diluar sana bahawa produk luar bandar juga mempunyai kualiti yang baik.

Haaa bagi pengunjung pula, inilah masanya korang semua explore perkara baru dengan berbelanja sambil menyertai program menarik secara virtual.

Dalam kita sakan bershopping tu, dapat juga timba ilmu menerusi program-program yang disediakan pihak [email protected]. Betul tak?

Tak susah pun nak join [email protected] ni. Anda hanya perlu melayari laman web rasmi [email protected] iaitu di www.ekud.my untuk info dan menikmati pengalaman baharu Karnival Usahawan Desa 2020 atas talian.

Janji anda daftar dulu mulai sekarang sebagai pengunjung supaya senang nak bershopping atau pun nak tonton pelbagai program menarik.

Pastinya [email protected] kali ini lebih menarik kerana pengunjung tidak perlu lagi bersesak untuk ke setiap booth. Semuanya berada di hujung jari sahaja!


Berbelanja Di Mycraftshoppe, Bantu Sokong Hasil Kraftangan Malaysia

Pandemik Covid-19 yang ‘menjengah’ negara sejak awal tahun 2020 membuatkan industri pelancongan sedikit terkesan. Jadi, penjualan produk kraftangan yang cukup sinonim dengan industri pelancongan juga terjejas sama.

Pastinya orang ramai semakin sukar untuk mendapatkan barangan kraftangan seperti perhiasan rumah, alat permainan tradisional, fabrik dan juga aksesori fesyen.

Tapi, janganlah terlalu risau dahulu kerana MYCRAFTSHOPPE menyediakan pembelian secara atas talian untuk semua produk kraftangan lokal yang pasti membuat anda tersenyum semula!

Semua produk kraftangan dari hasil anak tempatan ada dijual di MYCRAFTSHOPPE ni!

Siapa jer tak suka dengan sale? Pada 12. 12.2020 ni, MYCRAFTSHOPPE akan memberi potongan harga untuk produk-produk terpilih yang pasti membuatkan anda berpuas hati kalau membelinya.

Part paling best, anda semua boleh nikmati diskaun penghantaran percuma sebanyak RM15 jika membeli produk berharga RM30 ke atas sehingga hujung tahun ni tau!

Mesti anda semua dah tak sabar nak ‘serbu’ MYCRAFTSHOPPE kan? Rileks-rileks…

Sebelum anda shopping sakan, jangan lupa pula daftar sebagai members di laman web mycraftshoppe.com.

Dah jadi members, mestilah dapat beli semua produk dengan harga spesial! Jadi, kalau anda nak dapat potongan harga sebanyak RM20 untuk semua item yang dijual, cepat-cepatlah daftar sebagai members di MYCRAFTSHOPPE.

Kalau nak tahu dengan lebih lanjut berkenaan produk kraftangan ni, anda boleh je like page Facebook MyCraftshoppe, dan follow Instagram mycraftshoppe.official.

Haa tunggu apa tu? Jomlah daftar sebagai members untuk lihat produk-produk kerja tangan anak tempatan. Kalau bukan kita, siapa lagi nak sokong hasil kreativiti masyarakat lokal ni kan.

Ini juga masanya kita sama-sama membantu menaikkan ekonomi mereka yang terjejas teruk disebabkan pandemik.


Da’i Syed Jumpa Hafiz Hamidun Sebelum Ditahan Minta Nasihat

Sedang hangat diperkatakan kontroversi terpalit Da’i Syed atas dakwaan kesalahan seksual, menerusi Instagram Hafiz Hamidun mendedahkan dia ada bertemu dengan pendawah muda itu pada malam sebelum dia ditahan polis.

Menurut Hafiz, Syed berjumpa dengannya atas tujuan untuk mendapatkan pandangan dan nasihat serta menghulurkan bantuan guaman sewarnya kepada selebriti itu.

BACA: “Suspek Perangkap Mangsa Ajak Keluar Makan, Perdaya Balik Rumah Untuk Seks”

“Saya bersimpati dengan apa yang terjadi kepada Syed Iqmal. Malam sebelum dia ditahan, dia ada berjumpa dengan saya, minta nasihat dan pandangan.

“Apa yang saya boleh nasihat, saya nasihatlah. Dan saya juga berikan contact peguam yang kini mewakili dirinya,” tulisnya.

Sama sekali tidak menyokong tindakan tidak bermoral didakwa dilakukan oleh pendakwah itu, Hafiz turut menasihati Syed untuk bersedia menghadapi segalanya serta belajar dari pengalaman yang berlaku.

“Saya dah bagitau Syed, kena hadapi segala-galanya, secara mental dan fizikal. Dia tunduk, faham. Semoga Syed belajar dari pengalaman ini. Pada saya, yang salah tetap salah. Tetapi sebagai kenalan, tetap ada simpati kepada dia,” tulisnya.

Terdahulu, Syed direman lima hari pada 27 November bagi membantu siasatan kes merogol seorang wanita pada September tahun lalu. Isnin lalu, polis menerima enam laporan kes salah laku seks berkaitan pendakwah yang turut bergelar penyanyi itu.


APEC Main Peranan Penting Untuk Malaysia

Biarpun menjadi persoalan, mengapa Kerjasama Ekonomi Asia-Pasifik (APEC) 2020 perlu diteruskan sedangkan Malaysia sedang berdepan dengan krisis pandemik, namun kelangsungan persidangan ini mempunyai tujuan tersendiri.

Persidangan APEC 2020 yang berakhir baru–baru ini membincangkan keperluan Malaysia dan 21 Ekonomi yang memerlukan suntikan dana pelaburan atau bantuan dalam usaha pemulihan ekonomi akibat pandemik COVID-19 mencapai kata sepakat.

Platform APEC ini adalah wadah 21 Ekonomi sama-sama mencari penyelesaian dan rumusan bagi menghidupkan semula ekonomi negara anggota dan dunia.

Sidang ini bukan untuk menaikkan imej atau penarafan, tetapi penting sebagai satu daripada banyak usaha memulihkan ekonomi Malaysia.

Menjadi Tuan Rumah APEC 2020, persiapan Malaysia untuk meneruskan persidangan ekonomi menggunakan pendekatan format mesyuarat secara atas talian membuktikan keprihatin terhadap permintaan ketua negara ekonomi APEC bagi memastikan deligasi dapat mengikuti perbincangan jitu walaupun tidak dapat hadir secara fizikal.

Sungguhpun perlu berdepan dengan perbezaan waktu antara Malaysia dengan negara ekonomi lain, cabaran itu diambil kira bagi memastikan persidangan APEC 2020 berjalan lancar.

Selain rangkaan pelbagai agenda berteraskan Kemakmuran Bersama dan kesejahteraan setiap lapisan masyarakat, pendekatan interaktif untuk membincangkan polisi APEC 2020 berjaya dijalankan menerusi mesyuarat dianjurkan secara maya.

Menjadi tuan rumah buat kali keduanya selepas 1998, penganjuran persidangan menghimpunkan 21 negara ekonomi APEC adalah penting selari dengan perspektif kerajaan dalam menyasarkan latar belakang Wawasan 2020.

APEC 2020 juga menyediakan landasan keterbukaan perkongsian pandangan dan perancangan menerusi tumpuan kerjasama ekonomi boleh memberi manfaat kepada semua negara termasuk ekonomi penyumbang dan penerima.

Selain itu, menerusi persidangan ini pembangunan ekonomi dan kewangan Asia Pasifik dan isu sosio-ekonomi nasional dan serantau dapat dilaksanakan menerusi program kerja APEC di peringkat kumpulan kerja dan pegawai kanan APEC. Sepanjang penganjuran APEC 2020, Malaysia telah berjaya menjalankan lebih tujuh mesyuarat sektoral dalam bidang-bidang perdagangan, kesihatan, kewangan, wanita, PKS dan Keselamatan Makanan.

APEC 2020 juga memberi penekanan terhadap perkongsian kemakmuran mencakupi setiap lapisan masyarakat yang bersesuaian dengan tema yang diketengahkan dalam persidangan kali ini. Sewaktu Mesyuarat Pemimpin-Pemimpin APEC (AELM)2020 baru-baru ini yang dipengerusikan Perdana Menteri Malaysia YAB Tan Sri Dato’ Haji Muhyiddin Haji Yassin, Malaysia telah berjaya mencapai kesepakatan kesemua pemimpin-pemimpin APEC untuk menerima pakai Visi Putrajaya APEC 2040 dan Deklarasi Kuala Lumpur 2020.

Ini adalah sebuah pencapaian yang amat membanggakan memandangkan sudah dua tahun Deklarasi Pemimpin APEC tidak dapat mencapai kesepakatan. Visi Putrajaya APEC 2040 pula adalah untuk menggantikan Matlamat Bogor yang akan matang pada akhir tahun ini.

Kejayaan APEC tahun ini tentunya akan dapat mewujudkan kemakmuran yang lebih besar dengan menggalakkan keseimbangan dan kelestarian pertumbuhan bagi meningkatkan integrasi ekonomi serantau.
Kementerian Perdagangan Antarabangsa dan Industri (MITI) adalah sekretariat kebangsaan APEC 2020 yang menganjurkan forum tahunan ini.


Hamil Anak Kedua, Emosi Siti Nurhaliza Cepat Tersentuh

Desas-desus mengenai Datuk Seri Siti Nurhaliza dikatakan sedang berbadan dua hangat diperkatakan sejak bulan lalu akhirnya terjawab apabila semalam penyanyi tersohor negara itu mengesahkan bahawa dirinya kini hamil anak kedua.

Usia kandungan kini sudah mencecah empat bulan, Siti meluahkan rasa syukur sepanjang proses kehamilan dia tidak mengalami sebarang alahan teruk. Namun, Siti berkata emosinya mudah tersentuh dan cepat rasa letih.

“Cabaran hamil kali kedua, saya rasa cepat penat mungkin kerana faktor usia juga. Sekarang ini saya lebih emosi, tengok cerita di televisyen sikit pun saya menangis, baca cerita di Instagram pun menangis.

“Proses kehamilan setiap anak pasti berbeza. Alhamdulillah syukur buat masa ini tiada masalah, tidak seperti awal-awal hamilkan Siti Aafiyah dulu, ada pendarahan dan sebagainya tapi kali ini semua dipermudahkan.

“Doakan saya diberi kekuatan dan kesihatan sehinggalah akhir bersalin yang dijangka April tahun depan,” katanya.

Akui timbul rasa bimbang hamil disaat negara sedang berdepan COVID-19, Siti berkata dia lebih berhati-hati dan tidak akan keluar rumah jika tiada urusan penting.

“Saya sedikit gementar apabila hamil dalam situasi Covid-19, lebih-lebih lagi wanita hamil berisiko tinggi untuk dijangkiti.

“Sebenarnya saya nak jalani rawatan IVF lebih awal tapi disebabkan Covid-19 saya lewatkan sikit. Saya ambil keputusan untuk melalui rawata IVF selepas keadaan sedikit reda,” katanya.

Dalam pada itu, Siti berkata anak sulungnya, Siti Aafiyah antara yang paling teruja dan seakan sudah memahami dia bakal bergelar kakak dan menerima kehadiran orang baru tidak lama lagi.

“Saya tak pasti dia faham atau tidak tapi dia tahu ada baby di dalam perut. Saya juga sering tunjuk foto imbasan kehamilan mengenai keadaan bayi dalam kandungan saya.

“Bila tanya mana baby, dia akan cium macam dalam video siaran langsng di Instagram tempoh hari,” katanya.


Cepat Tukar Kad Lama AEON Kepada Kad Baru Sebelum 31 Disember Ini!

Perhatian! Kepada anda yang selalu shopping di AEON tu cepat-cepat tukar kad lama anda kepada kad baru AEON Member Plus Visa Card sebelum 31 Disember ini. Masuk jer 2021, kad AEON lama yang anda guna sekarang tu dah tak boleh guna tau. Jadi cepat pergi tukar sekarang.

Anda boleh kumpul Mata Ganjaran AEON dengan kad Keahlian baru mulai 1 Januari 2021. Hanya valid untuk kad baru saja, kad lama memang tak boleh guna lagi okay.

Jadi, tukar sekarang untuk tebus mata ganjaran AEON yang sah! Anda juga boleh dapatkan Baucar AEON dan nikmati juga pengecualian untuk yuran tahunan bila dah tukar kad baharu nanti!

Tanpa yuran pendaftaran yer. Pergi jer kaunter perkhidmatan ahli AEON tu, nanti mereka akan assist anda. Tak lama pun nak tukar. Kejap jer.

Dengan kad baru ni, fungsinya lebih bagus dan mudah. Dan boleh dapat ganjaran yang lagi banyak. Anda check out kat bawah ni:
1. Satu untuk semua! Okay kad baru ni boleh digunakan di semua AEON, AEON BiG, AEON Maxvalu Prime dan AEON Wellness untuk dapatkan mata ganjaran.
2. Anda boleh jer topup melalui AEON Wallet App ataupun pergi jer kat juruwang.
3. Ganjaran mata berganda.
4. Dapatkan mata ganjaran yang boleh ditukar menjadi wang tunai ke dalam kad.
5. Lebih selamat. Gunakan di semua retails, restoran, penghantaran makanan dalam talian, membeli-belah dalam talian dan lain-lain.

Bila anda tukar kepada kad baru, AEON Member Plus Visa Card, anda anda dapat lebih banyak ganjaran bila dah jadi member nanti. Dan paling best anda boleh bayar melalui kad baru ni. Kalau ada duit dalam kad tu memang lagi senang nak shopping. Hulur jer kad, potong terus. Fungsinya macam guna debit card. Cashless gituh.

Lepas ni tak payah dah bawa cash nak pergi mana mana. Bawa saja AEON Member Plus Visa Card ni shopping dengan senang hati. Tapi pastikan duit dalam kad tu mencukupi tau. Jangan buat malu shopping itu ini bagai nak rak tapi duit dalam kad tak ada.

Lepas ni bolehlah anda topup sikit-sikit duit dalam kad ni sebab kami tahu ramai yang malas nak bawa cash banyak banyak dalam purse kan? Bawa kad ni rasa selamat sikit sebab ada pin diperlukan. Kalau tak ada pin pun bahaya jugak.

Ingat! Tukar kad baru sebelum 31 Disember ini yer. Bagitahu jugak rakan-rakan anda tu.


Geng Kaki Shopping Wajib Terjah Mall Baru Buka Ni, Siap Ada Hadiah Sehingga RM180 Ribu Lagi!

Di sini mesti ramai geng kaki shopping kan? Tipu lah kalau tak ada geng shopping dalam ramai-ramai yang membaca ni. Kalau anda sejenis yang suka shopping, ini berita terbaik buat anda. Serius kami tak tipu!

Anda mesti pernah dengar or ternampak iklan mall baru di mana-mana kan. KL East Mall adalah mall milik Sime Darby Property sepenuhnya telah pun dibuka beberapa hari lepas dan yang paling best banyak gila barangan berjenama akan mendarat dalam mall ini.

Semuanya jenama yang terkemuka lah. Antaranya Harvey Norman, Jaya Grocer, Blue Ice Skating, Toys‘R’Us, BookXcess dan H&M. Memang sesuai untuk anda yang suka membeli belah. Kalau anda nak tahu jenama apa lagi yang akan dibuka di KL East Mall ni, jangan lupa klik di sini.

Dengar-dengar cerita Chef Wan juga bakal buka cafe dekat dalam KL East Mall ni. Uih!! Boleh lah anda rasa air tangan chef terkemuka ni, ada rezeki boleh bergambar dengan Chef Wan.

Yang paling tak sabar kami nak bagi tahu, kalau anda jejak sahaja kaki ke mall ini bermula hari ini sehingga 3 Januari 2021 anda akan disambut dengan ribuan batu kristal yang menghiasi sudut ruang pusat membeli belah ini. Lagi-lagi part pokok Krismas. Memang silau lah kalau tengok tu.

Memang kali tu anda boleh bergambar sebanyak mana yang anda mahu dengan pokok Krismas setinggi 24 kaki tu. Kiranya boleh jadi part OOTD anda lah. Confirm gambar cantik bila sudah ada pancaran batu kristal.

Jika tadi kami beri tahu apa yang ada di dalam mall terbaru ini, kali ini kami nak bagi tahu pula tentang hadiah yang anda akan dapat.

Bila anda membeli belah time opening ni, macam-macam anda boleh dapat. Memang berbaloi-baloi lah. Mana taknya anda akan dapat hadiah bernilai sehingga RM180,000, dan banyak lagi lah.

Paling menarik, anda boleh redeem Ceramic Canister yang eksklusif dengan berbelanja paling minimum RM250 (dalam satu resit) atau maksimum 2 resit sehari. Best kan, dapat masuk mall baru, dapat OOTD siap dapat hadiah lagi.

Tapi kalau anda berbelanja sebanyak RM50 pun dah boleh dapat hadiah. Anda boleh rebut hadiah bernilai RM5,000 dari Christmas Vending Machine. Memang terbaiklah. Kami pula rasa tak sabar nak pergi rebut hadiah ni.

Kalau anda nak tahu apa-apa mengenai mall baru ni jangan lupa muat turun aplikasi KL East Mall dari Apple App Store, Google Play Store atau Huawei AppGallery.

Ha jangan excited sangat nak terjah mall baru tu, ingat SOP jangan lupa. Tapi kalau anda lupa pun staff KL East Mall pasti akan ingatkan anda. Mana tak nya, nak masuk sahaja anda harus check suhu, muat turun MySejahtera untuk scan maklumat peribadi anda.

Paling strategik dengan mall 4 tingkat ini, setiap sudut ada tempat yang mengikut SOP seperti tempat membasuh tangan.

Ingat shopping-shopping juga SOP jangan lupa kena ikut, baru lah selamat kita semua. Anda mesti tak sabar kan nak pergi mall baru ni.


Sambut Birthday Tanpa Syamsul, Puteri Sarah Doa Rumah Tangga Berkekalan

Kisah rumah tangga pasangan selebriti terkenal, Syamsul Yusof dan Puteri Sarah kembali menjadi bualan ramai apabila pengarah itu mendedahkan mereka tidak lagi tinggal sebumbung sejak dua bulan lalu.

Baru-baru ini ada memuat naik video menerima kejutan sempena ulang tahun kelahirannya yang disambut di sebuah hotel, Puteri Sarah dilihat hanya bersama dua anaknya meniup dan bergambar bersama kek tersebut.

BACA: Dua Bulan Tak Tinggal Sebumbung, Puteri Sarah Akui Rindu Suami

Menyambut ulang tahun kelahiran yang ke-35, Puteri Sarah memohon doa agar segala urusannya dipermudahkan dan berharap tahun 2021 akan lebih baik daripada tahun lalu.

“Selamat ulang tahun buat diri ini, yang selalu berjuang tak kenal lelah, ku berharap semoga Allah selalu permudahkan segala urusanku amin.

“Sarah tak minta banyak , cuma nak minta semua tolong doakan tahun 2021 Sarah lebih baik dari 2020 ni,” katanya.

Meskipun tidak kelihatan kelibat suaminya ketika meraikan hari jadinya itu, namun Puteri Sarah tetap mendoakan agar rumah tangganya berkekalan dan dijauhkan daripada perkara yang tidak elok.

“Doakan kesejahteraan keluarga sarah, keluarga bahagia dunia akhirat sarah dan rumahtangga sarah berkekalan hingga ke jannah.

“Semoga 2021 sarah & family bertambah baik dan dijauhkan dari perkara-perkara yang tidak elok. Mohon dijauhkan dari gangguan jin dan ‘syaitan’” tulisnya.


“Suspek Perangkap Mangsa Ajak Keluar Makan, Perdaya Balik Rumah Untuk Seks”

Hangat diperkatakan mengenai sorang pendawah muda didakwa terbabit kesalahan seksual, ramai mempersoalkan kenapa begitu mudah gadis-gadis mendakwa menjadi mangsa sehingga mengikunya pulang ke rumah.

Menurut Pengarah Jabatan Siasatan Jenayah Bukit Aman, Datuk Huzir Mohamed berkata, suspek menggunakan media sosial untuk memperdaya mangsa.

Menurutnya, suspek berkenalan melalui Instagram, mengajak mangsa keluar makan sebelum memperdaya mereka kerumahnya untuk melakukan perbuatan terkutuk itu.

“Suspek mula berkenalan dengan mangsa melalui direct message (DM) dan mereka semua adalah pengikut di Instagram.

“Suspek akan ajak mangsa keluar makan atas pelbagai alasan termasuk atas kapasiti sebagai Da’i, rakan Instagram dan perniagaan.

“Kemudian suspek atas pelbagai alasan membuat helah dan memperdaya serta memerangkap mangsa sebelum bawa balik ke rumah. Ketika di rumah berlaku perkara tanpa kerelaan,” katanya.

Sehingga kini polis menerima tujuh laporan polis iaitu dua membabitkan Seksyen 376 Kanun Keseksaan (rogol), tiga kes bagi Seksyen 345 Kanun Keseksaan (cabul) dan satu kes dibawah Seksyen 377C Kanun Keseksaan (seks luar tabii).

Manakala satu lagi kes diklasifikasikan sebagai tiada tindakan lanjut susulan tiada unsur gangguan seksual.

Dalam pada itu, pihaknya percaya mungkin akan ada lagi laporan dan sudah menubuhkan pasukan khas untuk menyiasat kes melibatkan suspek.


Tak Putus Asa, Nabila Razali Akan Terus Menyanyi

Meskipun kemampuan vokalnya sering dipertikaikan netizen, bagaimanapun ia tidak pernah mematahkan semangat Nabila Razali. Malah, Nabila berkata dia tidak pernah berhasrat berhenti menyanyi.

Terpaksa menarik diri daripada membuat persembahan di Separuh Akhir Muzik Muzik (SFMM) Ke-35 akibat masalah kotak suara, Nabila tetap positif dan menganggap ianya dugaan.

BACA: Nabila Razali Dua Hari Menangis Tak Dapat Nyanyi Di SFMM35

“Saya tidak pernah berputus asa menyanyi. Sudah tentu sebagai manusia, kita tidak dapat lari daripada dugaan.

“Mungkin saya ‘public figure’ dan dikenali ramai, jadi, salah saya orang nampak. Tetapi apabila ada perkara baik yang saya buat, tidak pula dijulang tinggi,” katanya.

Enggan mempedulikan apa yang diperkatakan netizen, Nabila berkata perjalanannya masih panjang dan dia menceburi bidang nyanyian adalah untuk diri dan keluarga bukan kerana orang lain.

“Tidak mengapa, orang hendak cakap apa pun sekarang. Apa yang penting, perjalanan saya dalam bidang ini masih panjang.

“Saya berkecimpung dalam industri ini bukan untuk orang lain, untuk diri sendiri dan keluarga. Jadi tidak perlu fikir pendapat orang lain dan saya akan terus menyanyi,” katanya.


Selepas Berlakon, Cik B Kini Bergelar Penyanyi

Nampaknya anak kepada usahawan kosmetik Datuk Seri Vida iaitu Cik B sudah mula berjinak-jinak dalam industri hiburan. Selepas berlakon menerusi drama Lelaki Lingkungan Cinta, Cik B bakal bergelar penyanyi pula.

Lebih mengejutkan, Cik B sudah ada single pertamanya berjudul Tolonglah. Lagu tersebut bakal dilancarkan oleh syarikat Seventeen Eleven Music Sdn Bhd.

BACA: “Cik B Seorang Yang Sweet, Baik Hati & Sopan Santun”

Okay Kalau korang pernah kena Dera,ayah pukul mak,Jiwa bercelaru,org kesanyangan kita meninggal,anxiety,depression and etc silakan dengar lagu cikb.

Menurut Cik B, meskipun lagu tersebut menceritakan perjalanan kisah hidupnya, ia juga ditujukan kepada mereka yang menghadapi konflik seperti kehilangan orang tersayang, didera, alami anxiety dan tekanan.

Kata Cik B lagi, lagu tersebut bakal dilancarkan di Youtube @17elevenmusic jam 9 malam ini. Menerusi Instagram, Cik B ada memuat naik teaser muzik video tersebut.

Diruangan komen perkongsian video tersebut, rata-rata netizen tidak sabar menantikan single pertama Cik B itu serta tidak melepaskan peluang mengucapkan tahniah atas penghasilan lagu tersebut.


Rupanya McDonald’s Pun Ada Program Macam Ini, Ingatkan Jual Makanan Jer!

Sebut sahaja rangkaian restoran khidmat segera McDonald’s pasti anda terbayang menu-menu McDonald’s yang sedap tu kan? Lagi-lagi menu ayam goreng pedas McD, uihhh sekali makan terasa bahang pedas di mulut dan berasap telinga. Terliur pula bila sebut ayam goreng McD ni!

Tapi kali ini, kami bukan nak cerita pasal menu ayam goreng McD atau menu terbaru McD. Kami ingin berkongsi dengan anda apa yang dilakukan oleh syarikat terkenal ini setiap tahun. Paling menarik McDonald’s bukan sahaja menyediakan menu-menu yang gempak buat pelanggannya, malah McDonald’s juga turut turun padang dalam menjaga kebajikan pelanggan.

Kalau anda boleh lihat sendiri aktiviti yang dijalankan oleh McDonald’s ini pasti anda terasa ingin sertai bersama! Nak tahu apa yang McDonald’s lakukan? Jom kami belanja anda gambar-gambar havoc yang kami dapat.

Tidak hanya tertumpu kepada kanak-kanak, McDonald juga mengambil peluang untuk menyambut Tahun Baru Cina bersama golongan emas. Selama empat tahun berturut-turut, pekerja McDonald telah mengunjungi rumah orang tua untuk memberi semangat dan kebahagiaan dalam menyambut perayaan Tahun Baru Cina.

Boleh dikatakan ini salah satu program tradisi McDonald’ Malaysia setiap tahun. Jika nak digabungkan pada mulanya program ini diperkenalkan pada tahun 2017, anggota krew restoran McDonald’s Malaysia telah mengunjungi lebih dari 250 rumah orang tua di seluruh negara, dan melibatkan lebih daripada 10,000 penghuni rumah.

Wow, memang kami kagum lah dengan tradisi yang dibawa oleh McDonald’s Malaysia ni, tak semua syarikat mampu lakukan program sebegini.

Kalau anda nak tahu pada tahun 2018 dan 2019, McDonald’s Malaysia juga telah mengadakan sesi buka puasa di rumah anak-anak yatim.

Pada tahun 2018, lebih daripada 500 kanak-kanak dari 12 rumah anak yatim dan rumah anak-anak di seberang Selangor dijemput untuk majlis buka puasa. Setiap rumah anak yatim dan anak-anak menerima RM10,000, sementara setiap anak menerima duit raya.

Imbas kembali tahun 2019, McDonald’s juga turut mengadakan majlis berbuka puasa bersama anak yatim yang dianjurkan bersama-sama dengan Persatuan Kebajikan Ronald McDonald (RMHC), Pusat Pungutan Zakat, dan Majlis Agama Islam Wilayah Persekutuan.

Majlis Iftar Bersama Anak-Anak Yatim di Masjid Usamah Bin Zaid di Wangsu Maju, Kuala Lumpur. Seramai 500 orang anak-anak yatim dari Rumah Kanak-kanak Tengku Budriah, Rumah Perlindungan Nur Qaseh, Rumah Anak Yatim Nur Iman Danau Kota Setapak, Titian Kasih, Pusat Jagaan Kasih Murni, Darul Fikir, Baitul Hasanah, Pertubuhan Rumah Anak Yatim Ulin Nuha, Rumah Penyayang Darul Ilmi dan Baitul Ehsan menjadi tetamu khas pada malam ini. Setiap rumah kebajikan menerima sumbangan sebanyak RM5,000 dari RMHC.

Setiap tahun sempena Hari Guru di Malaysia, sambutan Hari Guru diadakan di seluruh restoran McDonald’s secara besar-besaran. Ini juga salah satu cara McDonald’s menghargai jasa pendidik dengan memberikan ‘me time’ kepada keluarga pendidik sambil dihidangkan dengan menu McDonald’s yang menjadi kegemaran pelanggannya.

Perhimpunan ini merangkumi aktiviti permainan, sesi foto, dan pelbagai lagi acara menarik demi untuk meraikan hari guru dalam memupuk generasi masa depan negara.

Paling menarik, bukan sahaja McDonald’s mencipta menu untuk kanak-kanak malah mereka juga turut mengadakan program komuniti McDonald’s bersama kanak-kanak sekaligus dapat menghiburkan hati pelanggan-pelanggan cilik mereka ini dengan pelbagai aktiviti menarik.

Sepanjang bulan Oktober krew McDonald’s akan melakukan aktiviti bersama pelanggan ciliknya Misalnya melawat taman rama-rama, mengadakan peraduan mewarna, melawat ward pediatrik untuk menceriakan pesakit dan banyak lagi lah. Kalau anda nak tahu ke mana team McD pergi jom layan gambar di bawah.

Bersempena pembukaan Rumah Ronald McDonald di Hospital Universiti Sains Malaysia bagi menyambut keluarga pesakit pediatrik yang mendapat rawatan di Hospital USM dan hospital-hospital sekitarnya, pihak Persatuan Kebajikan Rumah Ronald McDonald Malaysia (RMHC Malaysia) dan McDonald’s Malaysia dengan kerjasama Hospital Universiti Sains Malaysia (Hospital USM) telah mengadakan majlis gotong royong.

Bukan itu sahaja, McDonald’s Malaysia juga turut menaja makanan kepada 50 hospital di seluruh negara secara berkala dalam tempoh Perintah Kawalan Pergerakan (MCO).

Penajaan makanan ini memanfaatkan lebih 40,000 petugas kesihatan. Secara keseluruhan, McDonald’s Malaysia telah membuat penghantaran makanan kepada kira-kira 200,000 petugas barisan hadapan termasuk polis dan anggota tentera di seluruh negara.

Semua sedia maklum yang negara kita kini sedang dilanda wabak berbahaya Corona Virus 19 (Covid19). Dalam kita berjuang melawan penyakit berjangkit ini, McDonald’s Malaysia, Jabatan Pendidikan Negeri Wilayah Persekutuan dan Jabatan Pendidikan Negeri Selangor berganding bahu melalui program #KitaJagaKita untuk menyebarkan mesej pencegahan COVID-19. Program ini mendekati lebih 35,000 murid, melibatkan 30 sekolah terpilih sekitar Lembah Klang yang berhampiran dengan restoran McDonald’s

McDonald’s Malaysia menyumbang lebih 1,000 mesej pencegahan COVID-19 untuk diletakkan di persekitaran sekolah-sekolah ini. Mesej-mesej yang disumbangkan adalah dalam bentuk poster, papan tanda, dan juga pelekat yang bertujuan memberi kesedaran tentang langkah-langkah keselamatan yang perlu diambil bagi mencegah penularan COVID-19.

Komitmen McDonald’s Malaysia dalam melaksanakan pelbagai inisiatif kemasyarakatan secara berterusan mendapat pengiktirafan menerusi pelbagai anugerah termasuk Anugerah Kemampanan dan CSR Malaysia 2020 (Sustainability & CSR Malaysia Award) tiga tahun berturut-turut.

McDonald’s Malaysia juga telah menerima pingat gangsa PR Awards 2020 daripada A&M bagi kategori Penglibatan Sosial untuk Komuniti Bersasar pada bulan Ogos tahun ini dan Anugerah Kecemerlangan CSR Halal pada Persidangan Halal Sedunia tahun lalu.

Pelbagai aktiviti yang bermanfaat dilakukan oleh syarikat ini. Memang kami kagum habislah. Selama ini ingatkan hanya sediakan menu yang sedap-sedap jer, rupanya ada juga aktiviti yang disimpan untuk saham akhirat.


Pendakwah Muda Nafi Semua Pertuduhan Salah Laku Seks

Susulan enam laporan diterima pihak polis membabitkan kesalahan seksual, perintah reman terhadap pendakwah selebriti yang sepatutnya tamat hari ini dilanjutkan selama lima hari bermula esok sehingga Ahad ini.

Pendakwah berusia 25 tahun kelihatan tenang hadir ke Kompleks Mahkamah Shah Alam kira-kira pukul 11 pagi tadi memakai baju berwarna hijau dan ditemani peguam.

Sementara itu suspek yang diwakili peguam Ahmad Amzar Ahmad Azlan berkata pihaknya akan mengambil tindakan berlandaskan lunas undang-undang.

“Anak guam saya menafikan sebarang tuduhan-tuduhan yang dibuat dan sedia beri kerjasama kepada pihak polis bagi membuktikan dirinya tidak bersalah.

“Dia juga akan cuba untuk membersihkan nama mengikut peruntukan undang-undang. Saya dimaklumkan ada banyak laporan polis yang muncul dari merata-rata, ada kemungkinan dia akan disambung reman di balai-balai lain,” katanya.

Memetik laporan mStar, pendakwah tersebut yang kelihatan kusut dan seolah tidak terurus bagaimanapun sempat mengucapkan terima kasih kepada pihak media yang membuat liputan.


Siti Nurhaliza Sahkan Hamil Empat Bulan

Sejak bulan lalu hangat diperkatakan desas-desus mengenai Datuk Seri Siti Nurhaliza hamil anak kedua, bagaimanapun segalanya terjawab apabila penyanyi tersohor negara itu sendiri mengesahkan bahawa dirinya sedang hamil anak kedua.

Memaklumkan berita gembira itu menerusi Instagram miliknya sebentar tadi, Siti berkata dia dan suami, Datuk Khalid Mohd Jiwa tiada niat untuk merahsiakan kehamilannya itu tetapi menunggu waktu yang sesuai untuk umumkan perkara itu.

BACA: Baby Bump Didakwa Semakin Kelihatan, Siti Nurhaliza Hamil Anak Kedua?

Mendedahkan usia kandungannya kini sudah mencecah empat bulan, turut mengucapkan terima kasih diatas segala doa serta meluahkan rasa syukur diberi rezeki untuk hamil lagi selepas melahirkan Siti Aafiyah.

“Tiada niat untuk berdiam diri selama beberapa bulan ini namun saya dan suami berfikir, apabila tiba waktu yang sesuai, kami tetap akan berkongsi berita ini dengan semua, terutamanya keluarga, saudara mara, sahabat handai, para peminat dan sesiapa sahaja yang mengenali kami.

“Saya memohon doa kalian supaya saya dan bayi di dalam kandungan diberikan kesihatan, dipermudahkan hari-hari saya ke depan ini sehinggalah saat melahirkan nanti,” katanya


AR Badul Kecewa Hak Dinafikan, Tak Dapat Harta Peninggalan Arwah Anak

Sudah lebih setahun anaknya meninggal dunia dalam kejadian pilu akibat tertembak, pelakon dan pelawak veteran AR Badul mengakui bahawa hubunga dengan anaknya Allahyarham Mejar Mohd Zahir Armaya tidak begitu rapat.

Namun, dia kecewa apabila hubungan renggang antara dia dan arwah dijadikan sebagai alasan haknya sebagai bapa dinafikan sehingga dia tidak menerima apa-apa pampasan daripada peninggalan harta anak lelakinya.

“Apabila terjadi perkara begini (kematian anak), pihak bekas isteri mengatakan saya tidak ambil tahu tentang anak. Tapi saya bapa dia..

“Pihak ATM (Angkatan Tentera Malaysia) juga tak beri apa-apa kepada saya, katanya saya tidak layak. Malah, insurans pun kata saya tak layak,” katanya.

Mengakui hubungannya dengan arwah tidak begitu rapat sejak berpisah dengan bekas isteri sehinggakan dia sudah lagi tidak dianggap sebagai ayah oleh anak-anak sendiri.

“Sampai dia besar saya memang jarang lihat dia. Suatu ketika dulu saya pernah nak pergi ambil dia. Tapi anak-anak sendiri kata saya bukan bapa mereka, ini benar-benar terjadi,” katanya.

Dalam pada itu, Badul berkata dia pernah mendesak supaya inkues diadakan bagi mencari punca kematian anaknya itu namun menarik balik hasrat berkenaan demi masa depan tiga orang cucunya.

“Mereka katakan kalau saya nak buat inkues, anak-anak dia akan kehilangan hak. Jadi selepas saya memikirkan hal itu, saya tarik balik permintaan untuk inkues.

“Tapi yang saya nak sekarang ialah sebagai bapa, dia larang saya untuk mendapatkan segala-galanya, dengan siapa nak minta tolong pun tak tahu,” katanya.

Tidak berniat untuk membolot harta peninggalan arwah, Badul berkata hanya sekadar mahu kewujudannya sebagai bapa kandung diberi perhatian dan haknya sebagai seorang bapa.

“Bukan nak duit tu, tapi hak saya. Hasil sumbangan orang tu saya tak kisah, itu hak dia. Tapi berkaitan hak ayah. Macam disekat, konon saya tak ambil tahu pasal anak sejak kecil.

“Mungkin banyak cerita buruk saya tentang anak-anak diceritakan. Pihak sana katakan dia yang jadikan anak menjadi manusia, kata dialah,” katanya.

Allahyarham Mejar Mohd. Zahir merupakan pegawai komando daripada 11 Rejimen Gerak Khas dilaporkan telah meninggal dunia selepas terkena tembakan ketika melakukan demonstrasi sempena pelancaran Divisyen Kelima Briged ke-13 Infantri Malaysia di Kota Kinabalu, Sabah.


Fazura Bangga Miliki Suami Kacak Seperti Fattah Amin

Mengakui terkejut apabila sekali lagi tersenarai antara lelaki paling kacak dunia pada tahun 2020, pelakon dan penyanyi Fattah Amin meluahkan rasa syukur kerana masih ada peminat yang mencalonkan namanya.

Tidak menyangka namanya akan tersenarai sekali lagi, Fattah berkata sebelum ini namanya pernah masuk dalam senarai tersebut hasil undian peminat.

“Syukur Alhamdulillah… Itu yang boleh saya katakan. Sebelum ini pun pernah ada tersenarai, kemudian tahun ini pun ada lagi. Saya pun tak sangka. Kalau tak salah, itu pun hasil daripada orang undi,” katanya.

Mengulas mengenai reaksi isterinya apabila dia tersenarai dalam lelaki paling kacak di dunia, Fattah berkata Fazura ada memuat naik semula di Instagramnya.

“Faz ada repost dari Instagram saya. Katanya ‘wow’, mungkin dia bangga dengan suami dia,” katanya.

Untuk pengetahuan anda, pencalonan dipilih berdasarkan undian dan komen peminat yang dihantar ke laman YouTube rasmi TC Candler, sebelum 100 nama Jejaka Paling Kacak dan Wanita Paling Cantik disenarai pendek.


Polis Terima Enam Lagi Laporan Kesalahan Seksual Pendakwah Muda

Hangat diperkatakan mengenai seorang pendakwah muda yang ditahan reman minggu lalu bagi membantu siasatan kes dakwaan merogol seorang gadis, terbaru polis memaklumkan menerima enam lagi laporan seksual.

Menurut Ketua Jabatan Siasatan Jenayah (JSJ) Selangor, Datuk Fadzil Ahmat, setakat ini lima laporan diterima di Shah Alam dan satu di Petaling Jaya.

“Siasatan dijalankan dibawah kesalahan kesalahan seksual 376 Kanun Keseksaan (rogol), 354 kanun Keseksaan (cabul), 377 (c) (seks luar tabii) dan 323 Kanun Keseksaan (mencederakan),” katanya.

Difahamkan tempoh reman suspek akan tamat pada hari ini namun disebabkan beberapa laporan polis baru diterima, perintah reman lain akan dipohon bagi membantu siasatan.

Tambah Datuk Fadzil, beliau menyeru kepada mangsa-mangsa lain agar tampil membuat laporan polis sekiranya pernah menjadi mangsa kepada suspek tersebut.

Terdahulu, pendakwah selebriti berkenaan ditahan polis bagi membantu siasatan kes dakwaan merogol seorang gadis, tahun lalu. Suspek ditahan kira-kira pada 26 November lalu selepas tampil memberi keterangan di Ibu Pejabat Polis Daerah (IPD) Shah Alam.


Pendakwah Muda Ditahan Sekali Lagi, Didakwa Cabul Pelajar Kolej

Pendakwah selebriti yang ditahan polis minggu lalu atas dakwaan merogol seorang gadis di Shah Alam, ditahan sekali lagi oleh sepasukan polis atas dakwaan mencabul pula.

Memetik laporan Harian Metro, Ketua Polis Daerah Petaling Jaya Asisten Komisioner Nik Ezanee Mohd Faisal berkata, polis menerima laporan daripada seorang wanita berusia 22 tahun semalam, mendakwa dicabul lelaki berusia 25 tahun yang juga pendakwah selebriti.

BACA: “Saya Takut Nak Report Selepas Diugut Pendakwah Tersebut” – Mangsa

Katanya, dalam kejadian kira-kira 1 pagi pada 17 Oktober lalu, mangsa yang merupakan penuntut sebuah kolej swasta itu dipelawa suspek ke rumahnya di Damansara Perdana, untuk mengajar mengenai pemasaran perniagaan.

“Semasa di rumah suspek, mangsa dicabul selain turut dipaksa melakukan seks oral. Berikutan kejadian itu mangsa mengalami trauma dan kini mendapat rawatan di Pusat Perubatan Universiti Malaya (PPUM),” katanya dalam kenyataan hari ini.

Nik Izanne berkata ihaknya menahan suspek bagi membantu siasatan mengikut Seksyen 354 Kanun Keseksaan. Difahamkan, suspek masih ditahan reman bersabit laporan kes rogol yang diterima Balai Polis Seksyen 6, Shah Alam dan akan berakhir esok.


Nyanyi Penuh Emosi, Peminat Pujuk As’ad Motawh Jangan Menangis

Meskipun masih baru dalam industri muzik tanah air dan jarang muncul di kaca televisyen, namun muda As’ad Motawh dikenali ramai terutama di kalangan peminat serta anak muda. As’ad juga sering menghasilkan ‘cover’ lagu yang popular di saluran Youtube miliknya.

Baru-baru ini, penyanyi berusia 19 tahun itu tampil melakukan ‘cover’ lagu terbaru Justin Bieber yang berjudul ‘Lonely’ dengan penuh penghayatan.

Mungkin terlalu menjiwai lirik dan melodi lagu tersebut, As’ad dilihat hampir menitiskan air mata. Melihatkan penghayatan penyanyi itu, ramai peminatnya turut berasa sebak.

Tersentuh hati melihat video tersebut, di ruangan komen rata-rata peminatnya meminta dan memujuk As’ad supaya jangan menangis. Malah, ada yang peminat mengatakan tiada kekuatan melihat penyanyi itu menangis.


“Kalau Belum Cukup Ilmu, Jangan Cuba-Cuba Nak Poligami”

Membawa watak sebagai lelaki yang berpoligami dan mempunyai tiga isteri menerusi drama terbaru Isteri Misteri yang kini disiarkan di kaca televisyen, Sharnaaz Ahmad berkata ianya tidak menjadi sesuatu yang sukar baginya.

Namun, Sharnaaz akui poligami di dunia realiti bukanlah sesuatu yang boleh dijangka apatah lagi dia juga kini bergelar duda. Kata Sharnaaz lagi, jika belum ada kemampuan janganlah cuba untuk berpoligami.

“Mempunyai lebih daripada seorang isteri itu mungkin tak semua orang mampu, sekiranya tak ada kriteria itu dan belum cukup ilmu, janganlah mencuba-cuba.

“Saya sendiri pun kena kahwin dahulu baru boleh bicarakan sama ada saya mampu atau tidak untuk berpoligami. Tapi, kalau diberi peluang, apa salahnya,” kata Sharnaaz dalam nada bergurau.

Mengulas mengenai drama lakonannya itu, Sharnaaz berkata banyak perkara yang boleh diperbincangkan dengan lebih mendalam apabila menyentuh persoalan berhubung poligami.

“Kalau nak diikutkan, akan ada pihak yang menyentuh mengenai kecurangan dan sebagainya bila kita bercakap mengenai poligami.

“Jadi, kita tak mahu penonton tertekan dengan perkara-perkara berat begitu dan cuba sajikan secara hiburan ringan buat tontonan mereka,” katanya.


Pembantu Rumah Nak Balik Filipina, Yusuf Iskandar Ucap Terima Kasih Undang Sebak

Jika anda mengikuti Instagram Hairul Azreen dan Hanis Zalikha, pasangan itu tidak lokek berkongsikan aktiviti harian mereka sekeluarga , malah ramai yang suka melihat telatah anak mereka Yusuf Iskandar dan Alisa.

Bagaimanapun, baru-baru ini Hairul ada memuat naik video sedih detik perpisahan pembantu rumah dengan keluarganya yang sudah berkhidmat lama dengan mereka yang akan pulang ke Filipina.

Menerusi video itu, anak-anaknya saling berpelukkan dengan pembantu mereka. Paling menjadi perhatian apabila Yusof mengucapkan terima kasih banyak-banyak buat pembantunya yang dikenali sebagai Melany.

Lebih sebak apabila melihat Hanis menangis memeluk erat Melany kerana sedih apabila terpaksa melepaskan seorang pembantu yang sangat berjasa buat keluarga mereka.

Diruangan komen, rata-rata netizen turut sebak melihat momen perpisahan. Dalam masa sama, ramai yang memuji  Yusuf Iskandar yang sopan dan didik dengan baik untuk menghargai pembantu rumahnya.


Baby Bump Didakwa Semakin Kelihatan, Siti Nurhaliza Hamil Anak Kedua?

Desas-desus mengatakan penyanyi tersohor negara, Datuk Seri Siti Nurhaliza hamil anak kedua hangat diperkatakan ramai lebih-lebih lagi selepas fotonya bersama seorang doktor selebriti dimuat naik di media sosial.

Nampaknya, perkara itu kembali hangat diperkatakan apabila bekas isteri Datuk Seri Khalid, Datin Tengku Zawyah Tengku Izham ada memuat naik foto keluarga ketika menyambut ulang tahun kelahiran menantu.

Apa yang menjadi perhatian adalah penampilan terkini Datuk Siti atau lebih mesra dipanggil TokTi apabila kelihatan lebih berseri dan berisi dengan bentuk badan yang seakan mempunyai baby bump.

Malah, aksi Siti yang memakai baju biru turut itu mendapat perhatian apabila dilihat sedang mengusap perut dalam sebuah video pendek yang sempat dirakam.

Meskipun belum ada pengesahan mengenai berita kehamilan itu, namun rata-rata netizen mengatakan bahawa penyanyi terkenal itu kini sedang berbadan dua.

Pada Februari lalu, Siti ada mengumumkan kepada media yang dia akan kembali menjalani rawatan persenyawaan in-vitro (IVF) dalam usahanya memperoleh zuriat kedua.


Bob Lokman Menangis Diziarah Ustaz Ebit Lew Sebelum Jalani Pembedahan

Keadaan kesihatan kurang baik dan berisiko untuk meninggal dunia secara mengejut, kisah pelawak dan penulis lirik popular, Bob Lokman yang memerlukan bantuan alat kawal degupan jantung mendapat perhatian Ustaz Ebit Lew.

Menerusi perkongsian di Instagram, Ustaz Ebti memaklumkan dia terus terbang ke Pasir Mas, Kelantan, sebaik sahaja mengetahui berita tersebut untuk menziarahi Bob Lokman.

Ustaz Ebit berkata, Bob menitiskan air mata kerana terharu dengan kunjungan dan bantuan yang dihulurkan untuk pembedahan jantung yang bakal dilakukan dilakukan pada Isnin iaitu hari ini.

“Sayu rasa hati tadi dari pembukaan elewsmart terus fly ke Kubang Kerian Kelantan ziarah Bob Lokman. Penulis lirik lagu isabella. Saya balik petang ini juga. Pergi balik hari.

“Bila terbaca beliau memerlukan belanja untuk pembedahan jantung esok. Terharu sangat ustaz datang jumpa saya. Katanya beliau fikirkan juga anak-anak kecil yang masih madrasah.

“Tadi banyak berbual mengenai akhirat dan katanya teruskanlah ustaz membantu orang ramai. Bila beri sedikit belanja untuknya. Bob Lokman menangis jer tadi,” katanya.

Ustaz Ebit turut berkongsikan video pertemuan mereka memaparkan pelakon itu tidak dapat menahan air mata daripada terus mengalir. Lebih sebak, Bob meminta Ustaz Ebit sampaikan kemaafan kepada semua andai dia pergi.

“Ustaz,tolong sangat sampaikan pada semua andai saya pergi saya nak minta maaf pada semua yer. Saya sayang semua orang. Saya nak redha Allah,” tulisnya.


Air Mata Jantan Azwan Ali Gugur Disoal Tentang Ziana Zain

Pernah menaruh perasaan terhadap Ziana Zain suatu ketika dahulu namun cintanya bertepuk sebelah tangan, Azwan Ali tidak dapat menahan air mata apabila bercakap mengenai hubungan istimewanya dengan penyanyi itu.

Menerusi program Lagu Cinta Kita semalam, Azwan ditanya oleh Elly Mazlein sama ada adakah mungkin Ziana boleh menjadi teman wanitanya. Bagaimanapun, Azwan tiba-tiba sebak apabila menjawab soalan tersebut.

BACA: Azwan Ali Dapat Job Dengan DSV, Netizen Tak Sabar Tengok Dua Diva Beraksi

“Saya kenal Ziana dah lama. Jangan judge (hakimi) kami dan saya menghormati Ziana sebagai seorang kawan yang begitu lama saya kenal,” katanya.

Azwan atau lebih dikenali sebagai Diva AA dalam keadaan teresak-esak turut memohon maaf kepada ibu bapa Ziana kerana sudah lama mereka tidak bertemu antara satu sama lain.

“Saya minta maaf kepada Pak Zain dan Cik Robiah. Lama saya tak jumpa,” katanya.

Dalam pada itu, Ziana yang dijemput sebagai tetamu undangan menerusi program itu semalam mengatakan orang lain tidak kenal Azwan sebagaimana dia mengenali pengacara sensasi itu dan mereka tetap bersahabat baik.

“Orang kalau tak kenal diknon (panggilan manja buat Azwan), mereka tak kenal. Walaupun orang gosipkan saya dengan diknon macam-macam tetapi hubungan saya dengan dia, kita sahabat.

“Walaupun bertahun saya tak jumpa dia, saya selalu telefon dan bertanya khabar. Sahabat dan kawan itu adalah dua pengertian yang berbeza,” katanya.


Nabila Razali Dua Hari Menangis Tak Dapat Nyanyi Di SFMM35

Terpaksa menarik diri daripada menyanyikan lagu Peluang Kedua di separuh akhir Muzik Muzik 35 (SFMM 35) susulan masalah kesihatan, penyanyi Nabila Razali akui dua hari menangis kerana terlalu kecewa.

Nabila berkata dia sudah lama menantikan untuk muncul pada pertandingan besar itu sejak lagu Pematah Hati lagi, namun sekali lagi rezeki tidak berpihak pada dirinya.  Bagaimanapun, Nabila percaya ada hikmah di sebalik kejadian yang berlaku.

BACA: Bengkak Di Tekak Beransur Pulih, Nabila Razali Sedia Bertanding Di SFMM35

“Saya sedih tak dapat nyanyi lagu sendiri. Sebab saya tunggu dari lagu Pematah Hati lagi, tapi tidak ada rezeki. Apabila lagu Peluang Kedua dapat ke SFMM 35, dapat tahu pula saya tak boleh nyanyi. Tentu saja saya sedih. Dua hari saya nangis. Memang ‘broken heart’.

“Saya percaya semua ini ada hikmah. Mungkin tak nampak sekarang. Lagi pula proses ini panjang yang mana membabitkan latihan dan sebagainya. Kalau saya buat juga mungkin saya tak boleh beri komitmen dan akhirnya tidak dapat berikan apa yang sepatutnya.

“Kalau peminat saya dengar dan hasilnya tidak seperti diharapkan ia akan menghancurkan hati mereka pula. Biarlah hati saya hancur awal daripada banyak lagi benda datang kemudian,” katanya.

Nabila turut menjelaskan keputusannya untuk tidak menyanyi di separuh akhir Muzik Muzik 35 itu bukan gimik tetapi dia sememangnya berdepan masalah kesihatan.

“Sebab keadaan sekarang bukan main-main atau gimik. Ini memang membabitkan kesihatan saya. Kalau saya bagi kata-kata orang itu sebaliknya apa yang saya kena buat, mungkin perkara ini akan merosakkan kesihatan sendiri.

“Kalau betul orang cakap saya takut dan kena buat persembahan juga, bayangkan kalau saya buat juga dan itu malam terakhir boleh nyanyi, sedih untuk saya tapi ada orang lain yang seronok. Ini adalah punca pendapatan saya. Jadi saya fikir keadaan sekarang sebelum ia lebih teruk,” katanya.

Dalam pada itu, ditanya mengenai penyanyi yang bakal menggantikan nanti, Nabila tidak boleh berkongsi lebih lanjut, namun penyanyi tersebut akan memberikan impak besar.

“Insya Allah, penyanyi gantian ini akan memberikan impak besar daripada apa yang saya boleh bagi. Siapa yang akan nyanyi, tak boleh kongsi lagi. Kalau diberi pilihan, saya tak boleh letak nama siapa-siapa. Cukup untuk saya tahu dia boleh beri rasa dan impak sama untuk SFMM 35 nanti,” katanya.


Azwan Ali Dapat Job Dengan DSV, Netizen Tak Sabar Tengok Dua Diva Beraksi

Muncul dalam musim kedua program realiti terbitan TV3, Lagu Cinta Kita (LCK2), Azwan Ali atau lebih dikenali sebagai Diva AA menjadi bualan ramai. Malah, ramai yang memuji pengacara itu tampil profesional di pentas.

Nampaknya, rezeki Diva AA kini semakin mencurah-curah selepas kembali mengacara. Terbaru, Azwan Ali dikatakan menerima satu tawaran untuk menjadi pengacara untuk program game show.

Menerusi satu perkongsian di Instagram, Azwan memaklumkan mengenai berita gembira itu. Lebih menjadi perhatian, Azwan berkata dia bakal bergandingan dengan usahawan terkenal, Dato’ Seri Vida.

Azwan sempat meminta pendapat daripada peminatnya sama ada perlu atau tidak dia menerima tawaran tersebut. Rata-rata netizen meminta menerima tawaran tersebut dan tidak sabar melihat kedua diva itu beraksi.

Dalam pada itu, netizen turut meminta supaya Azwan tetap tampil profesional meskipun sebelum ini mereka berdua pernah terpalit dengan kontroversi panas dan bercakaran.

Pada Februari lalu, DSV meluahkan rasa terkilan apabila Azwan telah membakar minyak wangi yang diberi olehnya berikutan berlaku salah faham di antara mereka berdua sehingga menyebabkan pengacara sensasi itu bertindak sedemikian.


Cinta Mimi Lana, Syafiq Kyle Bertaut Kembali?

Umum mengetahui hubungan cinta antara pelakon Mimi Lana dan Syafiq Kyle sudah pun berakhir pada Mei lalu. Boleh dikatakan ramai peminat yang kecewa selepas mereka mengumumkan berita tersebut.

Namun, timbul gosip mengatakan cinta mereka dikatakan bertaut semula. Lebih menguatkan spekulasi apabila Syafiq menghantar sejambak bunga serta hadiah sempena ulang tahun kelahiran Mimi pada 21 November lalu.

BACA: Kongsi Foto Bersama, Mimi Lana & Syafiq Kyle Kembali Bercinta?

Lebih manis, Mimi turut berkongsikan di Insta Story hadiah istimewa yang diterima daripada Syafiq. Apa yang menjadi perhatian netizen adalah kad ucapan yang diselitkan pada hadiah tersebut.

Kad ucapan yang bertulis, ‘To Mimi Roziana Happy Birthday and Love You Sayang, From Syafiq Syamim’ itu seolah-olah memberi gambaran bahawa pasangan itu kembali bercinta.

Menerusi video dan foto tersebut, Mimi dilihat cuba menutup perkataan ‘Love You Sayang’ tersebut dengan jarinya, namun netizen lebih pantas menjalankan kerja mereka.

Meskipun tiada pengesahan daripada kedua pelakon itu, namun rata-rata netizen mendoakan agar hubungan mereka pulih dan kembali bergelar sebagai pasangan kekasih.


Syahmi Sazli Pernah Nak Pinjam Duit Isteri Untuk Siapkan Mael Totey

Namanya kini semakin meningkat naik sebagai pengarah filem, Youtuber terkenal Syahmi Sazli mendedahkan dia pernah berhasrat untuk meminjam wang daripada isterinya untuk menyiapkan karya Mael Totey The Movie.

Menurut Syahmi, dia memikirkan perkara itu sebagai persediaan kecemasan seandainya sumber kewangan yang dimiliki dalam proses penerbitan filem berkenaan, tambahan pula dia tidak tahu jumlah perbelanjaan sebenar.

“Sebagai orang baharu yang terbabit menghasilkan filem, saya memang tak tahu jumlah perbelanjaan yang sebenar. Jadi, saya perlu bersiap sedia dengan duit tambahan jika kewangan yang ada tidak mencukupi.

“Jadi, saya terfikir mahu meminjam wang isteri dan hampir melakukannya. Bagaimanapun, selepas mengira dengan teliti, Alhamdulillah wang yang saya ada sendiri sudah cukup untuk menyiapkan filem itu,” katanya kepada Harian Metro.

Mael Totey The Movie berjaya mengutip lebih RM6.4 juta sepanjang ditayangkan di Astro First sejak 22 Oktober lalu, Syahmi bagaimanapun berterima kasih kepada pengikutnya di YouTube dan Facebook serta penonton yang memberi sokongan.

Mengulas jumlah perbelanjaan untuk menyiapka karya Mael Totey The Movie itu, Syahmi berkata ia hampir mencecah RM400,000 dan proses penggambaran pula dilakukan dalam tempoh 14 hari.

Terdahulu, Mael Totey The Movie mendapat kritikan daripada pelbagai pihak, Syahmi berkata dia tidak berkecil hati dan menganggap ia teguran membina untuk memperbaiki kelemahannya untuk hasilkan filem yang akan datang.


Ain Edruce Sahkan Hamil Anak Pertama

Nampaknya teka-teki mengenai spekulasi Ain Edruce hamil akhirnya terjawab apabila pelakon dan pengacara itu mengesahkan berita gembira tersebut menerusi satu perkongsian video di YouTube sebentar tadi.

Ain berkata dia niat merahsiakan kehamilan itu namun menunggu masa sesuai untuk dikongsikan. Menerusi video itu Ain turut berkongsikan momen apabila suami dan ahli keluarga mengetahui perkara tersebut.

“Sebelum ni orang cakap nampak baby bump. Ya saya mengandung, tapi saya tak boleh cakap apa-apa dulu sebab terlalu awal. Kandungan saya kini dah cecah empat bulan,” katanya.

Dalam pada itu, Ain berkata dia mengetahui dirinya berbadan dua beberapa hari sebelum dia dan suami bercuti di Langkawi sehingga terpaksa menangguhkan aktiviti lasak sepanjang percutian tersebut.

“Saya buat ujian kehamilan ini pun selepas menyedari lambat datang bulan. Jadi kami terpaksa elak aktiviti lasak sepanjang di Langkawi,” katanya.

Kata Ain lagi, biarpun dunia sedang diduga dengan pandemik Covid-19 dan sebagainya namun 2020 merupakan tahun paling bermakna buat dirinya apabila disahkan hamil.

“Mungkin buat sesetengah orang tahun 2020 banyak sangat benda tidak elok terjadi, kerja susah, rezeki kurang. Namun bagi Ain, 2020 ini hari yang paling diingati dan tak boleh lupa sebab saya hamil,” katanya.

Ain mendirikan rumah tangga dengan ahli perniagaan bernama Amirul Hafiz Mustaffa pada 13 Disember tahun lalu selepas mengikat tali pertunangan selama enam bulan.


Aliff Syukri Sedih Tak Dapat Shopping, Tak Boleh Bercuti Luar Negara

Sejak penularan wabak COVID-19 melanda di seluruh dunia, rata-rata penerbangan disekat malah kebanyakan negara menutup pintu sempadan buat pelancong luar.

Disaat ramai yang terjejas pendapatan susulan wabak tersebut, berbeza pula dengan usahawan kosmetik Datuk Seri Aliff Syukri yang menganggap wabak tersebut punca dia tidak dapat melakukan aktiviti membeli belah dan bercuti di luar negara.

“Tolong pergi jauh-jauh…tolong. Kenapa kau nak datang dekat-dekat dengan aku. Kenapa kau datang dekat sini. Aku merayu dekat kau, tolong la jauh-jauh.

“Sebab kau aku terseksa. Sebab kau, aku menangis, sebab kau aku tak boleh nak jalan-jalan, tak boleh shopping, tak boleh nak ke luar negara. Orang semua tak boleh nak meeting.

“Tolong corona, tolong jauh, tolong pergi! Muncul…datang lagi, kenapa? Dulu dah baik-baik kau berambus, sekarang kau datang lagi. Tolonglah. Kita nak berniaga, nak hidup seperti sedia kala. Kalau kau tak nak pergi, aku halau kau, aku terajang kau, aku sepak kau,” katanya.

Bagaimanapun, seperti sudah dijangka perkongsian Aliff itu mengundang kecaman netizen yang tidak sensitif dengan keadaan sekarang sedangkan ramai yang terjejas sehingga tak cukup makan.


Masuk Campur Isu Da’i Syed, Netizen Ungkit Hal Rumah Tangga PU Abu

Gara-gara tindakannya menasihati netizen supaya tidak sewenang-wenangnya menjatuhkan hukum serta mengadili ujian menimpa Da’i Syed, kisah rumah tangga Pencetus Ummah (PU) Abu Sufya diungkit oleh netizen.

Menerusi Insta Story, PU Abu memuat naik paparan skrin mesej daripada netizen yang mengecam tindakannya itu serta mengatakan pendakwah itu tidak layak bersuara kerana pernah menceraikan bekas isteri ketika sarat hamil.

“Tak layak nak ingatkan orang. Cerai bini pun masa dia mengandung. Ada hati nak nasihat. Baik aku terima nasihat daripada pelacur je daripada penunggang agama macam hang,” tulis individu itu.

Bagaimanapun, Abu beranggapan individu tersebut sebenarnya tidak memahami mesej yang cuba disampaikan sebelum ini. Jelasnya, dia hanya menegur berhenti bercakap pasal orang tidak kira siapa pelaku kesalahan itu.

“Bila tak memahami apa yang kita tengah cakap tapi nak juga ulas apa kita cakap. Inilah jadi. Aku hanya cakap soal berhenti bicara fasal orang tak kira siapa pelaku kesalahan itu.

“Bukan memilih siapa pelakunya. Contoh bila kita dengar orang yang ada sejarah tidak baik diuji kita sebut ia sebagai bala, balasan tapi bila seorang yang baik diuji kita sebut sebagai ujian.

“Bukankah itu dikira double standard. Agama tak pernah ajar penganutnya jadi seperti itu. Lebih baik diam daripada nak komen atau ulas isu orang,” katanya.

Membalas komen seorang netizen yang menuduh dirinya tidak mahu mengakui kesilapannya ceraikan isterinya ketika hamil, Abu berkata dia menyesali perbuatannya itu dan cuba sedaya upaya menebus segala kesilapan.

“Demi Allah, aku tidak pernah pertahankan apa yang telah aku buat setahun lalu. Malah, aku anggap kalau tak diuji dengan viral mungkin aku tak ambil pengajaran,” katanya.

Semalam, PU Abu menyuarakan pendapat mengenai kontroversi terpalit Da’i Syed didakwa merogol seorang gadis. Abu menegur sikap netien yang terlalu mudah menjatuhkan hukum meskipun tidak tahu perkara sebenar.


“Saya Boleh Mati Bila-Bila Masa Saja..”

Berkongsikan keadaan kesihatannya yang sedang bergelut dengan penyakit jantung, pelawak dan penulis lirik popular, Bob Lokman memaklumkan dia berisiko tinggi untuk meninggal dunia secara mengejut.

Hanya berserah soal ajal kepada Allah, Bob atau nama sebenarnya Mohd Hakim Lokman, mengambil kesempatan untuk memohon maaf kepada semua pihak sekiranya ada kata-kata atau tindakannya yang mengguris hati.

“Doktor maklumkan dalam tempoh sebulan ini, tak mustahil jika saya meninggal dunia secara mengejut. Itu berdasarkan ilmu kedoktoran, namun saya serahkan soal ajal kepada Allah.

“Kepada yang mengenali saya atau tidak, saya banyak dosa. Maafkan sekiranya ada yang terguris dengan kesombongan saya, tutur kata, atau lawak jenaka saya yang keterlaluan ketika saya muncul di kaca TV,” katanya kepada Harian Metro.

Mengalami masalah jantung sejak 1998 lagi, Bob berkata dia baru sahaja dibenarkan keluar hospital selepas dua hari ditahan. Kata Bob, dia masukkan ke hospital selepas pitam seketika ketika mengambil wuduk.

“Rabu lalu, kali pertama saya berdepan situasi di mana jantung saya berdegup kencang. Ketika saya nak ambil wuduk, tiba-tiba saya pitam sekejap kerana oksigen tak sampai ke otak. Apabila saya tersedar sekejap, saya macam lupa apa yang saya sedang buat.

“Jadi, apabila dada saya mula sakit sampai ke bahagian belakang, saya minta sepupu saya hantarkan saya ke bahagian kecemasan di Hospital Univers Sains Malaysia (HUSM) Kubang Kerian, tak jauh dari rumah,” katanya.

Difahamkan, Bob kini memerlukan bantuan dana sehingga RM60,000 bagi kos pemasangan alat IACD di badannya.

Bagi yang ingin menderma, sumbangan boleh disalurkan ke akaun Maybak bernombor 162348359386 atas nama Relawati Daud (isteri Bob Lokman) atau akaun Maybank bernombor 564490211159 atas nama Muslim Care Malaysia.


Bapa Da’i Syed Redha Anak Disiasat, Minta Netizen Henti Menyindir

Menganggap apa yang berlaku terhadap anaknya itu merupakan ujian daripada Allah untuk mereka sekeluarga, bapa kepada pendakwah muda, Da’i Syed iaitu Syed Mohammad Shaiful redha dengan segala ketentuan.

Menerusi satu perkongsian di Facebook, Syed Mohammad Shaiful berharap anaknya yang kini ditahan reman bagi membantu siasatan kes rogol sentiasa bermuhasabah diri dan positif berdepan dugaan tersebut.

BACA: “Dia Tak Setuju Dengan Pilihan Saya Nak Sertai Program Da’i”

“Berat mata memandang, berat lagi bahu memikul. Saya yakin Allah sedang menguji kami sekeluarga tidak melebihi daripada had kemampuan hambanya.

“Samada bersalah atau tidak, itulah adalah teguran dari Allah dan tanda sayangnya Allah. Tanggapinya dengan positif dan muhasabah diri.

“Saya reda apa yang berlaku, seperti yang pernah saya nyatakan sebelumnya, biarlah pihak yang berkuasa menjalankan siasatan dan menjatuhkan hukuman,” katanya.

Dalam pada itu, bapa Da’i Syed turut memohon agar semua pihak menghentikan sindiran dan kecaman serta andaian terhadap anak dan keluarganya berhubung kontroversi terbabit.

“Hentikanlah sindiran dan kecaman dan berandaian atas ujian ini. Setiap ujian itu datang secara tiba-tiba. Sesungguhnya setiap orang daripada kita ada anak atau keluarga dan sudah disediakan ujian dihadapannya dengan pelbagai rupa dan bentuk yang belum diketahuinya.

“Kita semua tidak sempurna. Hari ini kita nampak hebat dan mulia dimata manusia kerana aib kita belum terbongkar,” tambahnya.

Diakhir perkongsian itu, Syed Mohammad Shaiful turut menitipkan doa buat anaknya semoga tabah menghadapi ujian dan sentiasa tenang walau berdepan apa juga situasi.

“Semoga Allah memberi ketenangan hati buat Iqmal dan kami sekeluarga, kerana ketenangan jiwa adalah raja segala kebahagian walau dimana saja posisi kita diletakkan.

“Saya sebagai seorang bapa mendoakan Iqmal tabah dalam menghadapi ujian ini dan jadikan Allah swt tempat pergantungan sepenuhnya. Sesungguhnya Allah SWT tidak pernah menzalimi hambanya,” ujarnya.


Siti Sarah Sedia Tambah Anak Tapi Dengan Syarat…

Baru-baru ini perkongsian Siti Sarah menjadi perhatian ramai apabila memuat naik foto anak bongsunya seolah menginginkan adik lagi.  Suaminya, pelawak Shuib Sepahtu berkata dia sememangnya mahu menambah cahaya mata lagi.

Ujarnya, melihatkan usia anak-anaknya yang sudah meningkat, Shuib berkata mereka mahukan anak lagi dan pasti meriah jika mempunyai ramai anak,  namun semuanya bergantung pada rezeki daripada Allah.

“Sebenar-benarnya kalau ditanya saya memang inginkan anak lagi. Kalau ikutkan jarak umur mereka dekat-dekat, 9 tahun, 7 tahun dan 5 tahun. Berbeza dua tahun antara mereka. Sekarang ni yang bungsu jaraknya dah jauh sangat.

“Jadi kalau ada rezeki memang teringin nak ada cahaya mata lagi. Di rumah pun ada anak adik ipar dan saya pun macam seronok bila ada budak-budak ramai di rumah,” katanya.

Ditanya soalan adakah bersedia untuk hamil lagi, Sarah nampak sedikit gelisah. Sarah berkata dia agak takut untuk melalui pertukaran hormon, tambahan pula Shuib selalu tidak ada bersama setiap kali bersalin.

“Saya takut sebenarnya. Saya takut melalui pertukaran hormon terutamanya selepas bersalin nanti. Saya boleh handle everything, Insya-Allah. Cuma bila tiba masa pertukaran hormon, itu yang bukan mudah dan itu yang menakutkan.

“Tambahan pula kebetulan setiap kali Sarah bersalin, Shuib selalu tidak ada bersama kerana dia terikat dengan penggambaran filem dan macam-macam kerja lagi.

“Tapi kalau ada rezeki, Sarah akan demand. Sarah akan demand supaya dia ada bersama. Kita buat kontrak supaya dia ada di rumah dan kalau dia tak ada, nanti dia kena saman,” seloroh Sarah.

Bagaimanapun, Sarah berkata jika diberikan rezeki dia sanggup untuk hamil lagi namun meletakkan syarat bahawa Shuib mesti ada bersama di sisinya.

“Kalau ikutkan masa awal-awal kahwin dulu memang kita merancang untuk mempunyai empat orang cahaya mata, tapi itu semua perancanganlah. Semuanya terletak pada rezeki daripada Yang Maha Esa,” kata Shuib.


Bergelar Usahawan Sambal, Elfira Loy Gembira 2000 Balang Terjual Dua Minggu

Kini bergelar seorang usahawan, pelakon Elfira Loy meluahkan rasa gembira perniagaan sambal yang diusahakannya semakin berkembang. Malah, Elfira berkata dia berjaya menjual dua ribu balang dalam dua minggu.

Menerusi satu perkongsian di Instagram, Elfira turut mengucapkan syukur kepada Allah serta berterima kasih kepada semua pelanggan yang telah menyokong perniagaannya itu.

“Terima kasih Allah kerana membuka satu lagi pintu untuk rezeki keluarga kami, Alhamdulillah. Terima kasih juga kepada anda semua yang menyokong @dapuqenak, rasa tak percaya kami telah menjual dua ribu balang dalam masa dua minggu, ia berkembang hari demi hari,” tulisnya.

Dalam pada itu, Elfira turut gembira kerana dapat membantu mereka diluar sana untuk turut sama menjana pendapatan menerusi perniagaannya itu.

“Gembira juga dapat tengok orang boleh buat duit menerusi perniagaan ini, ini bukanlah niat saya tapi banyak kakak kakak abang saya yang kenal cadangkan untuk besarkan,” tulisnya lagi.


Dulu Hidup Susah, Nia Ramadhani Pergi Sekolah Naik Van

Sejak kebelakangan ini ada sahaja kisah kelakar dan faktar menghiburkan mengenai pelakon terkenal Indonesia, yang juga popular menerusi drama Bawang Putih Bawang Merah iaitu Nia Ramadhani menjadi bualan hangat netizen.

Bagaimanapun, baru-baru ini Nia berkongsikan kisah kehidupan sewaktu kecil dimana dia pernah hidup susah sehingga perlu ke sekolah dengan menaiki van tambang yang dipanggil angkot berkali-kali.

“Tahu tak perjalanan saya dari rumah untuk keluar menimba ilmu sangat sukar pada waktu dulu.

“Dari rumah saya harus berjalan kaki untuk menaiki van, sampai ke Pondok Labu, kemudian ditukar lagi ke van warna putih untuk ke D02. Dari D02 ke Stadion Lebak Bulus, di sana ada bas mini dan terus sampai ke Pondok Indah,” katanya.

Mengimbau kenangan lalunya itu, Nia berpesan kepada penonton agar sentiasa bersyukur dan yakin akan tiba masanya untuk merasai kesenangan asalkan berusaha.

“Buat semua yang pernah merasai apa yang pernah aku rasa, tenang saja. Kita tak selalunya di situ.

“Ya bergantung, kita mungkin di situ kalau tidak melakukan apa-apa. Teruskan usaha dan jalan terus yang penting kamu tahu apa yang kamu mahu,” tambahnya.


Aliff Syukri Dipuji Hadiahkan Ibu Mentua Kereta Idaman

Meskipun ada yang kurang gemar dengan sikapnya yang didakwa suka menunjuk, namun ramai yang menjadikan usahawan kosmetik Datuk Seri Aliff Syukri sebagai contoh seorang yang mementingkan keluarga.

Bukan sahaja sentiasa menghargai ibu bapa dan isterinya, malah Aliff turut melayan ibu bapa mentuanya sebagai ibu bapa sendiri. Baru-baru ini, Aliff membuat kejutan menghadikan ibu mentuanya sebuah kereta.

BACA: Ramai Tengah Susah, Aliff Syukri Selamba Tayang Misi Cari Kereta Mewah

Menurut Aliff, kereta jenis Honda CR-V itu merupakan kereta yang diidamkan mentuanya, Rohani Hassan sejak dari zaman muda lagi. Ujarnya, tanpa ibu bapa mentuanya, pasti dia tidak akan memiliki isteri yang baik seperti Datin Nur Shahida.

“Saya gembira sangat hari ini sebab dapat belikan kereta kegemaran mak mentua saya. Bukan main gembira dia dapat kereta ni.

“Maklumlah dari zaman muda mengidam nak pakai, akhirnya dapat juga. Kalau tak ada mereka, tak pasti saya ada isteri sebaik Shahida,” katanya.

Menerusi perkongsian itu, Shahida turut mendedahkan Aliff adalah menantu kesayangan ibunya dan satu-satunya menantu lelaki dalam keluarganya. Dalam pada itu, Aliff turut menitipkan pesanan kenapa orang ramai agar sentiasa berbakti bukan sahaja kepada ibu bapa sendiri, tetapi juga mentua.

“Bagi saya, kita kena berbuat baik dengan mentua sebab kalau tak kerana mentua kita, mungkin saya tak dapat isteri saya seperti sekarang.

“Disebabkan didikan mentua juga kita dapat pasangan yang baik. Selagi ada hayat, berbaktilah pada ibu bapa dan mentua kita sebab doa-doa mereka kita berjaya sehingga kini,” katanya.

Perkongsian Aliff itu mendapat pelbagai reaksi daripada netizen yang memuji sifat pemurah usahawan tersebut, malah ada yang mengalirkan air mata melihat Aliff yang menyayangi ibu mentuanya seperti ibu sendiri.


“Saya Takut Nak Report Selepas Diugut Pendakwah Tersebut” – Mangsa

Sejak beberapa hari lalu hangat diperkatakan mengenai perkongsian seorang netizen mendakwa rakan baiknya yang menjadi mangsa seorang pendakwah selebriti. Malah,  rakan baiknya dikatakan mengalami trauma akibat perbuatan pendakwah terbabit.

Memetik Harian Metro, wanita berusia 23 tahun yang didakwa menjadi mangsa rogol pendakwah itu membuat pendedahan dia takut untuk membuat laporan polis sebelum ini kerana telah diugut oleh pendakwah berkenaan.

“Pendakwah terbabit pernah ugut nak saman jika saya buka mulut atau membuat laporan polis. Ibu bapa juga tidak benarkan saya membuat laporan polis kerana malu jika perkara ini menjadi kecoh dan diketahui ramai.

“Namun, selepas mendapat sokongan dan bantuan daripada beberapa pihak, saya beranikan diri untuk membuat laporan polis, Rabu lalu,” katanya ketika dihubungi Harian Metro.

Selepas sekian lama melalui pelbagai derita, wanita itu berharap dengan laporan polis yang dibuat dapat menegakkan keadilan.

“Saya berharap selepas ini keadilan dapat ditegakkan sekali gus membayar semula derita yang pernah saya alami sebelum ini. Sedikit sebanyak dapat melegakan hati selepas memendamnya sekian lama,” katanya.

Terdahulu, seorang pendakwah selebriti ditahan polis malam tadi bagi membantu siasatan kes dakwaan merogol seorang gadis di Shah Alam, Selangor, tahun lalu.

Suspek berusia 25 tahun itu ditahan kira-kira jam 11 malam selepas tampil memberi keterangan di Ibu Pejabat Polis Daerah (IPD) Shah Alam. Suspek akan ditahan reman selama lima hari bermula hari ini bagi membantu siasatan.


Apa Dia? Watsons Jual Koleksi Comel Dari Pusheen & Boleh Jimat Banyak!

Alahai memang menguji betul bila sebut sahaja jenama terkenal Watsons ni, mana tak nya boleh dikatakan setiap masa ada sale dan barangan baru yang akan masuk.

Kali ini keluaran koleksi barangan Pusheen pula bakal jadi kegilaan kaum wanita dan kanak-kanak terutamanya. Comel gila setiap barang Pusheen ni!

Koleksi barangan Pusheen sudah mendarat di Watsons dan setiap barangan tersebut pastinya mempunyai harga yang berbeza. Tapi anda jangan risau, semua harga yang ditawarkan tak masuk akal, memang murah habislah!

Senang cerita jika anda jejak sahaja kaki ke Watsons dan terjah ke tempat barangan Pusheen ni, pasti anda rasa nak ambil semua barang. Dah lah murah, comel pula tu. Geram jer rasa!

Paling menarik, jika anda mendaftar sebagai members Watsons bermula 1 Disember ini anda bakal dapat banyak gila barang Pusheen. Antaranya ada boleh grab kad Pusheen edisi terhad members Watsons bernilai RM25 sahaja. Memang rugi jika anda tak daftar, sebab kat dalam kad tersebut terdapat pelbagai baucer bernilai RM300 dan poskad Pusheen.

Bukan tu sahaja, anda juga akan dapat kalender 2021 Pusheen yang super duper cute hanya bernilai RM5* dan percuma Pusheen paper bag dengan setiap pembelian RM80 keatas. Cute  wey! Boleh simpan buat koleksi.

Yang dah jadi members Watsons tapi nak tukar kad Pusheen ni pun boleh tau! Masa ini lah kad Watsons anda harus berubah wajah. Kalau anda grab semua koleksi Pusheen ni lagi best!

Ha! Sebelum kami terlupa, koleksi keluaran Pusheen ini juga merupakan koleksi Krismas dan akhir tahun dari Watsons tau. Jadi anda kena lah rebut semua koleksi cute ni sebelum terlambat. Ingat! Tahun depan dah tak ada koleksi cute macam ni.

Bila sudah jadi members ni sudah semestinya banyak kelebihan yang anda akan dapat. Sebab tu kami kata anda rugi jika tak daftar sebagai members Watsons sekarang.

Kali ini anda boleh redeem  di Watsons untuk dapatkan planner book 2021. Hanya kumpul 2 stamp sahaja untuk tebus mata.

Syarat untuk dapat 2 stamp ni sangat mudah. Setiap pembeli RM50 (satu resit) anda perlu kumpul lagi 1 stamp tambahan untuk dapat planner book dengan hanya RM18. Murah kan? Bukan planner book biasa-biasa tau, berkualiti okey!

Tapi ingat, promosi ini bermula sekarang dan terhad kepada setiap pemegang Watsons members sahaja. Jadi apa tunggu lagi, cepat-cepatlah daftar sebagai members Watsons dan grab semua gift sekarang!

Lepas ini dah tak ada koleksi secomel ini, siapa lambat dia terlepas.

Selain tu, Watsons juga menawarkan penjimatan sehingga 50% jika anda membeli 2 barang ke atas. Fuhhh! Memang berbaloi-baloi ni.

Bila dah rebut dan dah jadi members Watsons tu jangan lupa rembat hadiah ni pula! Bestnya! Anda memang wajib masuk contest ni.

Mudah jer, anda hanya wave & win dengan mydebit sekarang dan berpeluang menang sehingga RM350,000! Jangan lupa untuk hantar penyertaan dan spend RM80 ke atas di store Watsons!

Anda hanya daftar DI SINI dan fill the form okay! Mudah sangat-sangat. Mungkin anda salah seorang yang memenangi kereta Nissan Almeera, Samsung Galaxy Z Flip, Samsung Galaxy S20 dan banyak lagi hadiah yang blow mind!

Jadi, jangan tangguh-tangguh, cepat-cepat shopping dan masuk contest serta berpeluang menang hadiah lumayan!


Tiz Zaqyah Tak Dapat Bayangkan Jika Ditakdirkan Hidup Berpoligami

Usia sudah menganjak 32 tahun, pelakon Tiz Zaqyah mengakui tidak terlepas dengan persoalan mengenai perkahwinan dan bilakah dia akan mendirikan rumah tangga.

Membintangi drama Isteri Misteri mengisahkan pasangan suami isteri berhadapan masalah rumah tangga, termasuk situasi poligami, Tiz menganggap apa yang berlaku berkaitan jodoh adalah ketentuan takdir.

“Apa yang boleh saya katakan, jodoh itu ketentuan Tuhan. Kadang-kadang, apa yang kita tak mahu, itulah yang akan kita dapat. Begitu juga sebaliknya,” katanya.

Ditanya sama ada dia mampu menerima jika ditarikan suaminya berpoligami, Tiz tidak mampu memberikan jawapan namun tidak dapat membayangkan jika terjadi pada dirinya.

“Saya pun belum berumah tangga, jadi rasanya saya tak mampu memberikan jawapan yang tepat dan spesifik. Cuma, saya tak boleh bayangkan kalau ia berlaku kepada diri saya,” katanya.

Drama Isteri Misteri akan ditayangkan pada setiap Rabu dan Khamis, jam 6 petang di TV3. Selain Tiz, Isteri Misteri juga turut dibintangi barisan pelakon hebat lain antaranya Sharnaaz Ahmad, Azira Syafinaz, Sharifah Sakinah, Azar Azmi dan ramai lagi.


Bahaya! Tilam Lama Boleh Mencetuskan Masalah Kesihatan. Jom, Tukar Tilam!

Anda perasan tak kadang-kadang ada benda penting dalam kehidupan harian kita diabaikan? Cuba anda fikir kejap, apa benda yang anda kadang rasa ianya penting tapi selalu dilupakan? Kadang-kadang kami sendiri pun rasa macam tu juga. Ha…salah satunya adalah hayat tilam anda tu.

Bila kali terakhir anda beli tilam anda? Alah yang anda sedang guna sekarang ni lah. Adakah 10 tahun lepas? Atau 20 tahun lepas? Pernah terfikir tak ‘kesihatan’ tilam anda tu. Ke main tidur jer. Malas fikir lah katakan.

No No! Jangan buat dek jer yer. Anda tahu tak bila anda guna tilam lama ni boleh mencetuskan masalah kesihatan? Bahaya tau! Tilam anda, tilam anak-anak, tilam mak ayah kat kampung tu. Pernah tak ambil tahu hayatnya? Okay ke idok? Ntah ke dah jadi sarang tikus dalam tilam tu? Ha mana la tahu kan. Tikus sekarang ni bijak pandai dah. Mereka pun nak juga tidur guna tilam!

Okay meh sini kami nak story mory sikit kat anda. List kat bawah ni antara masalah kesihatan yang boleh timbul bila anda pakai tilam lama. Jom check out!

Euw! Cuba anda bayangkan ketiga-tiga benda ni berkumpul atas tilam anda. Yer, memang tak boleh nampak dengan mata kasar, tapi kalau nampak ni maunya muntah hijau.

Kalau anda perasan ia seperti kesan tumpahan cecair tetapi sebenarnya ia adalah kotoran yang boleh menyebabkan anda sakit. Contohnya kalau anda berpeluh pun, ia juga boleh berisiko untuk saluran udara dan kesihatan anda. Nak nak pula kalau anda ada asma. Boleh sesak nafas tau sebab alahan sampaikan susah nak tidur nyenyak.

Kalau anda yang ada kulit sensitif memang kalau guna tilam lama, ia akan effect pada badan anda. Mula lah jadi gatal-gatal. Bukan gatal biasa-biasa pula tu. Gatal yang kalau boleh sampai ke tulang nak menggarunya. Betul tak?

Sebenarnya hama, habuk, dan tungau boleh ‘mendarat’ atas tilam baru atau lama. Makin lama tilam tu, makin banyaklah kotornya. Nak pula kalau anda yang jenis tak jaga kebersihan tilam anda. Memang teruklah jawabnya.

Kalau anda nak tahu, selama anda tidur, tubuh akan menghasilkan sel kulit mati dan minyak alami (sebum) yang dapat menarik debu dan tungau melekat di badan anda tu.

Orang cakap, siapa yang ada penyakit ni macam nyawa ditarik-tarik disebabkan tak boleh bernafas. Asma ialah penyakit kronik saluran udara dalam sistem pernafasan. Bahaya betul kan?

Tidur di atas tilam yang terlalu lama boleh menyebabkan masalah pernafasan pada orang yang mempunyai asma. Habuk yang kemudiannya melekat pada tilam lama inilah boleh menyebabkan asma. Jadi kena alert dan hati-hati. Sebab tu kena tukar tilam baru.

Benda ni sebenarnya nampak remeh tapi kesannya boleh menyebabkan masalah kesihatan anda jadi teruk tau.

Sekiranya anda tidak menukar tilam anda lebih dari 10 tahun, mungkin ada kebarangkalian untuk tulang belakang anda tidak memperoleh sokongan yang sepatutnya. Sebab tu lah sakit belakang!

Gantikan tilam lama anda dengan tilam yang tidak terlalu keras dan tidak terlalu lembut. Betul, tilam yang bagus sangat mahal. Tetapi apa salahnya berbelanja lebih asalkan tubuh badan anda kekal sihat. “Wang boleh dicari, tetapi bukan kesihatan.”

Jadi untuk elakkan anda sakit, apa kata anda gantikan tilam lama dengan tilam baru. Untuk info anda Rozel Malaysia adalah salah satu syarikat yang ada mengeluarkan tilam yang bagus dan berkualiti tinggi.

Dan berita baik untuk anda yang tak nak lagi tanggung masalah kesihatan, Rozel Malaysia ada membuat kempen untuk tukar tilam lama anda kepada tilam baru! Betul gais, anda boleh trade in tilam lama anda dan dapatkan rebat sehingga RM1,500.

Yang bestnya, tilam apa-apa pun mereka terima tau. Model, jenama atau saiz apa tu mereka terima dengan tangan terbuka. Fuh! Jadi, takkan menjadi masalah lagi lah untuk anda nanti.

Sampai bila nak tanggung ketidakselesaaan badan, gatal-gatal dan sakit belakang anda tu? Peluang dah ada depan mata, apa yang anda perlu buat hanya perlu dapatkannya sahaja.

Ada 3 jenis model tilam yang bagus untuk anda trade in nanti iaitu Spinal Care, Royal Crown dan Legacy. Dahla cantik semua, bagus pula tu untuk kesihatan. Sebab tu Farah Ann, Ratu Gimnas Negara kita pun suka dengan tilam dari Rozel ni.

Tilam ni dapat bagi support dan juga rehat yang cukup untuk badannya sementara dia tengah prepare untuk Sukan Olimpik nanti. Tilam yang baik memang mainkan peranan yang penting untuk kesihatan jugak tau.

Haa…kalau anda nak tahu, anda juga boleh dapatkan rebat dengan tilam-tilam ini. Check kat bawah ni yer.

1. RM500 rebate untuk Spinal Care
2. RM1000 rebate untuk Royal Crown
3. RM1500 rebate untuk Legacy

Bukan itu jer, ada DISKAUN TAMBAHAN untuk katil dan juga side table. Anda boleh jer dapatkan side table untuk sebarang pembelian. Tak kisahlah anda nak beli tilam ke katil ke, diskaun tetap on!

1. Promosi: RM2,990 (Harga asal: RM3,990)
2. Promosi: RM3,990 (Harga asal: RM5,590)
3. Promosi: RM4,990 (Harga asal: RM8,990)

Untuk side table anda boleh beli dengan harga RM1,990. Beli 1 PERCUMA 1! Weh jimatnya!

Okay untuk anda yang nak trade in tu, kuantiti tilam yang anda nak trade in tu tak terhad yer. Asalkan anda anda kuantiti untuk transaksi yang sama. Contohnya 3 tilam lama untuk 3 tilam baru.

Bagi anda yang tinggal berdekatan dengan Rozel Showroom iaitu antara 10 kilometer, servis penghantaran PERCUMA akan diberikan untuk anda. Termasuklah bayaran ansuran bulanan dengan tanpa interest (0%) sehingga 24 bulan! Wahhhh…bestnya!

Untuk info lanjut anda boleh check out di Rozel Showroom berdekatan anda di LINK INI.

Jadi, jangan tunggu lama-lama…Make sure jangan timbul masalah kesihatan kalau anda masih lagi sayang dengan tilam lama dah berkurun dahtu yer. Kos kesihatan lagi tinggi dari kos semasa anda sihat. Ingat tu!


Sheikh Eusoff, Sophea Emelia Nama Anak Kembar Dr Sheikh Muszaphar

Isterinya, Datin Dr Halina Selamat menimang sepasang cahaya mata kembar pada Jumaat lalu, akhirnya angkasawan negara, Datuk Dr Sheikh Muszaphar mendedahkan wajah serta nama bayi kembarnya itu.

Memilih nama pangkal yang sama bermula dengan huruf E, Dr Muszaphar mengumumkan bayi lelakinya diberi nama Sheikh Eusoff dan bayi perempuan pula bernama Sophea Emelia.

BACA: Isteri Selamat Bersalin Anak Kembar, Dr Sheikh Muszaphar Sudah Rancang Anak Ketujuh

Menerusi perkongsian tu, Dr Muszaphar turut berkongsikan kesemua nama anaknya bermula dengan Sheikh untuk yang lelaki dan Sophea untuk anak perempuan.

Dalam pada itu, Dr Muszaphar turut mendoakan agar kesemuanya menjadi anak-anak yang soleh dan solehah, berbakti kepada Ummah dan berjaya di dunia serta akhirat.

“Semoga menjadi anak anak yang Soleh & Soleha, berkehendak & bertuhan kepada Allah, berbakti kepada ibu bapa, berilmu dan beriman, berpaksi kepada kebenaran, berbakti kepada Ummah, berjaya dunia akhirah,” katanya.

Diruangan komen, rata-rata netizen tidak melepaskan peluang untuk mengucapkan tahniah kepada pasangan itu serta memuji nama bayi pasangan kembar itu.


PU Syed Minta Netizen Henti Selongkar Pasal Da’i Syed

Hangat diperkatakan mengenai Da’i Syed, pendakwah bebas Pencetus Ummah (PU) Syed Bakri menasihati netizen agar tidak menyebarkan perkara yang belum pasti mengenai rakan industrinya itu yang terpalit dengan dakwaan kes rogol.

Menerusi perkongsian di Instagram, PU Syed berkata lebih baik jika perkara itu diserahkan kepada pihak berkuasa sahaja tanpa perlu campur tangan orang ramai sehingga ada yang sanggup terus membuka aibnya.

“Maaf ambe (saya) bukan Da’i Syed dan Da’i Syed juga bukannya ambe. Jika benar seperti dakwaan terhadapnya, biarlah mahkamah yang menghakiminya.

“Toksahlah (tak perlulah) kita selongkar kisah-kisah yang patut ditutupi kecualilah ia didedahkan sendiri olehNya,” katanya.

PU Syed turut menitipkan pesanan kepada orang ramai untuk sentiasa beringat bahawa setiap individu juga mempunyai aib sendiri, cuma ia terselindung daripada umum kerana ‘dijaga’ oleh Allah.

“Berat sangat mehnah (ujian) dan pancaroba menjadi pendakwah pada usia muda tanpa persediaaan yang sebenar dan sebetulnya.

“Kita juga ada aib yang Allah simpan, maka untuk itu cukup-cukuplah kita sebarkan keaiban manusia lain dek kerana inginkan sensasi dan panas,” katanya.

Hari ini, hangat mengenai seorang pendakwah muda direman lima hari bermula hari ini bagi membantu siasatan kes menoda seorang wanita pada tahun lalu.


“Da’i Syed Suka Mengusik Tapi Tak Sampai Aniaya Wanita”

Pernah dikaitkan mempunyai hubungan istimewa dengan Da’i Syed, nampaknya usahawan kosmetik Joy Revfa turut terkena tempias berhubung kontroversi terpalit pendakwah muda itu.

Joy mendedahkan dia menerima banyak mesej bertanyakan mengenai dakwaan tersebut. Namun, Joy berkata Da’i Syed suka mengusik dan kelihatan nakal namun tidak pernah berkelakuan tidak senonoh terhadap wanita.

BACA: “Dia Tak Setuju Dengan Pilihan Saya Nak Sertai Program Da’i”

“Sejak isu itu menjadi tular, saya terima banyak DM dan ramai netizen yang tag nama saya ruangan komen berita berkaitan Da’i Syed.

“Sebenarnya, Da’i Syed ini memang nampak nakal dan suka mengusik walaupun dia seorang pendakwah. Tapi sepanjang berkawan dengan dia, tak pernah lagi dia aniaya perempuan. Dia juga menghormati saya sebagai seorang kakak,” katanya.

Dalam pada itu, Joy berkata tuduhan dan dakwaan yang dilemparkan kepada Syed itu sesuatu yang serius dan meminta pihak yang terlibat tampil membuat laporan polis jika dakwaan itu benar.

“Bagi saya tuduhan yang dibuat itu berat dan serius. Tapi sekiranya dakwaan itu benar, mohon mangsa yang terlibat itu tampilkan diri supaya kedua-dua pihak tak teraniaya. Daripada apa yang saya baca dan faham, individu yang membuat dakwaan itu bukan mangsa,” katanya.


“Saya Sedar Diri, Tak Mungkin Aniq Nak Saya”

Baru-baru ini hangat diperkatakan gosip mengenai anak jutawan kosmetik Datuk Seri Vida iaitu Cik B berhubung gosip yang mendakwanya menjalinkan hubungan cinta dengan pelakon baharu, Aniq Suhair.

Bagaimanapun, Cik B berkata dia sedar akan dirinya dan berpijak kepada bumi nyata bahawa sudah tentu mungkin Aniq mahukan teman wanita yang cantik. Ujarnya lagi, dia hanya menganggap Aniq sebagai rakan sekerja sahaja.

BACA: “Cik B Seorang Yang Sweet, Baik Hati & Sopan Santun”

“Tak mungkin Aniq mahukan saya, mesti dia pilih teman wanita yang cantik. Hakikatnya, tiada apa-apa yang berlaku antara kami. Saya menganggap Aniq lebih kepada rakan kerja dalam arena seni.

“Lagipun, kami baru bertatih dalam dunia lakonan. Secara kebetulan, kami menjadi pasangan kekasih dalam drama arahan Emi Suffian itu. Jadi, tak salah kami saling mengusik dalam media sosial.

“Hubungan tak lebih daripada seorang kawan. Bagaimanapun, ada yang menganggap kami menjalin hubungan serius,” katanya kepada BH Online.

Dikecam oleh netizen susulan gosip tersebut, bagaimanapun Cik B berkata dia sudah biasa dengan kecaman sejak dulu lagi. Ujarnya, dia tidak pernah memikirkan soal perasaan, malah sebelum ini dia pernah merasakan tidak memerlukan lelaki dalam hidup.

“Jujurnya, saya sudah terbiasa berdepan dengan kecaman sejak dahulu lagi. Sebelum ini, fizikal dan warna kulit saya pernah dipersendakan. Inikan pula digosip dengan pelakon berwajah jambu seperti Aniq.

“Netizen mengecam saya ‘feeling’ dan tergedik-gedik mahukan lelaki kacak. Malah, ada yang hina saya tak layak menerima cinta atau bercinta dengan lelaki tampan.

“Saya sedar diri ini, saya bukannya datang dengan pakej cantik. Saya tak pernah fikir soal perasaan, selama ini. Saya pernah merasakan tak perlu lelaki dalam hidup. Mama pun sudah membuktikan boleh hidup selepas dikecewakan lelaki,” katanya.